title: Deċiżjoni tal-Kummissjoni ta’ l- 20 ta' Diċembru 2006 dwar il-ħatra ta' membri tal-Grupp ta' Reviżjoni tal-Konsulenza dwar Normi maħluq permezz tad-Deċiżjoni tal-Kummissjoni 2006/505/KE ta' l- 14 ta' Lulju 2006 li tistabbilixxi Grupp ta' Reviżjoni tal-Konsulenza dwar Normi biex jagħti parir lill-Kummissjoni dwar l-oġġettività u n-newtralità ta' l-opinjonijiet tal-Grupp Konsultattiv Ewropew għall-Informazzjoni Finanzjarja (EFRAG)

text:
               24.8.2007

               MT

               Il-Ġurnal Uffiċjali ta’ l-Unjoni Ewropea

               187

         DEĊIŻJONI TAL-KUMMISSJONI
   ta’ l-20 ta' Diċembru 2006
   dwar il-ħatra ta' membri tal-Grupp ta' Reviżjoni tal-Konsulenza dwar Normi maħluq permezz tad-Deċiżjoni tal-Kummissjoni 2006/505/KE ta' l-14 ta' Lulju 2006 li tistabbilixxi Grupp ta' Reviżjoni tal-Konsulenza dwar Normi biex jagħti parir lill-Kummissjoni dwar l-oġġettività u n-newtralità ta' l-opinjonijiet tal-Grupp Konsultattiv Ewropew għall-Informazzjoni Finanzjarja (EFRAG)
   (2007/73/KE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea,
   Wara li kkunsidrat id-Deċiżjoni tal-Kummissjoni 2006/505/KE ta' l-14 ta' Lulju 2006 li tistabbilixxi Grupp ta' Reviżjoni tal-Konsulenza dwar Normi biex jagħti parir lill-Kummissjoni dwar l-oġġettività u n-newtralità ta' l-opinjonijiet tal-Grupp Konsultattiv Ewropew għall-Informazzjoni Finanzjarja (EFRAG) (1), u b'mod partikolari l-Artikolu 3 tagħha,
   Billi:

               (1)

               Skond l-Artikolu 3 tad-Deċiżjoni tal-Kummissjoni 2006/505/KE, il-Kummissjoni għandha taħtar sa massimu ta' seba' membri tal-Grupp ta' Reviżjoni tal-Konsulenza dwar Normi minn esperti indipendenti li l-esperjenza u l-kompetenza tagħhom fil-qasam tal-kontabbilità, b'mod partikolari l-kwistjonijiet ta' rapportaġġ finanzjarju, huma ferm magħrufinfil-livell Komunitarju.

         IDDEĊIDIET KIF ĠEJ:
   Artikolu 1
   Il-Kummissjoni b'dan taħtar 7 membri tal-Grupp ta' Reviżjoni tal-Konsulenza dwar Normi, li l-ismijiet tagħhom huma riprodotti fl-Anness.
   Artikolu 2
   Din id-deċiżjoni għandha tidħol fis-seħħ fil-jum tal-pubblikazzjoni tagħha fil-Ġurnal Uffiċjali ta' l-Unjoni Ewropea.

      Maghmul fi Brussell, 20 ta' Diċembru 2006.

            Għall-Kummissjoni

         Charlie McCREEVY

            Membru tal-Kummissjoni

      (1)  ĠU L 199, 21.7.2006, p. 33.

      ANNESS
      LISTA TA' MEMBRI
      Josef JÍLEK
      Elisabeth KNORR
      Carlos Soria SENDRA
      Hervé STOLOWY
      Enrico LAGHI
      Jan KLAASEN
      Geoffrey MITCHELL


title: Deċiżjoni (UE) 2016/1584 tal-Parlament Ewropew tat-28 ta’ April 2016 dwar l-għeluq tal-kontijiet tal-Impriża Konġunta Clean Sky għas-sena finanzjarja 2014

text:
               14.9.2016

               MT

               Il-Ġurnal Uffiċjali tal-Unjoni Ewropea

               L 246/394

         DEĊIŻJONI (UE) 2016/1584 TAL-PARLAMENT EWROPEW
   tat-28 ta’ April 2016
   dwar l-għeluq tal-kontijiet tal-Impriża Konġunta Clean Sky għas-sena finanzjarja 2014
   IL-PARLAMENT EWROPEW,

               —

               wara li kkunsidra l-kontijiet annwali finali tal-Impriża Konġunta Clean Sky għas-sena finanzjarja 2014,

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Impriża Konġunta Clean Sky għas-sena finanzjarja 2014, flimkien mar-risposta tal-Impriża Konġunta (1),

               —

               wara li kkunsidra d-dikjarazzjoni ta’ assigurazzjoni (2) dwar l-affidabbiltà tal-kontijiet u l-legalità u r-regolarità tat-tranżazzjonijiet ta’ bażi, ipprovduta mill-Qorti tal-Awdituri għas-sena finanzjarja 2014 skont l-Artikolu 287 tat-Trattat dwar il-Funzjonament tal-Unjoni Ewropea,

               —

               wara li kkunsidra r-rakkomandazzjoni tal-Kunsill tat-12 ta’ Frar 2016 dwar il-kwittanza li għandha tingħata lill-Impriża Konġunta fir-rigward tal-implimentazzjoni tal-baġit għas-sena finanzjarja 2014 (05587/2016 — C8-0054/2016),

               —

               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (3), u b’mod partikolari l-Artikolu 209 tiegħu,

               —

               wara li kkunsidra r-Regolament tal-Kunsill (KE) Nru 71/2008 tal-20 ta’ Diċembru 2007 li jistabbilixxi l-Impriża Konġunta Clean Sky (4),

               —

               wara li kkunsidra r-Regolament tal-Kunsill (UE) Nru 558/2014 tas-6 ta’ Mejju 2014 li jistabbilixxi l-Impriża Konġunta Clean Sky 2 (5), u b’mod partikolari l-Artikolu 1(2) u l-Artikolu 12 tiegħu,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (6),

               —

               wara li kkunsidra r-Regolament ta’ Delega tal-Kummissjoni (UE) Nru 110/2014 tat-30 ta’ Settembru 2013 dwar il-Mudell tar-Regolament Finanzjarju għal korpi ta’ sħubija pubblika-privata msemmija fl-Artikolu 209 tar-Regolament (UE, Euratom) Nru 966/2012 tal-Parlament Ewropew u tal-Kunsill (7),

               —

               wara li kkunsidra l-Artikolu 94 u l-Anness V tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit (A8-0094/2016),

               1.

               Japprova l-għeluq tal-kontijiet tal-Impriża Konġunta Clean Sky għas-sena finanzjarja 2014;

               2.

               Jagħti istruzzjonijiet lill-President tiegħu biex jgħaddi din id-deċiżjoni lid-Direttur Eżekuttiv tal-Impriża Konġunta Clean Sky 2, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f’Il-Ġurnal Uffiċjali tal-Unjoni Ewropea (serje L).

            Il-President

         Martin SCHULZ

            Is-Segretarju Ġenerali

         Klaus WELLE

      (1)  ĠU C 422, 17.12.2015, p. 17.

      (2)  ĠU C 422, 17.12.2015, p. 19.

      (3)  ĠU L 298, 26.10.2012, p. 1.

      (4)  ĠU L 30, 4.2.2008, p. 1.

      (5)  ĠU L 169, 7.6.2014, p. 77.

      (6)  ĠU L 357, 31.12.2002, p. 72.

      (7)  ĠU L 38, 7.2.2014, p. 2.


title: Deċiżjoni tal-Kunsill (UE) 2015/945 tal-15 ta' Ġunju 2015 li taħtar membru supplenti Ġermaniż fil-Kumitat tar-Reġjuni

text:
               19.6.2015

               MT

               Il-Ġurnal Uffiċjali tal-Unjoni Ewropea

               L 154/12

         DEĊIŻJONI TAL-KUNSILL (UE) 2015/945
   tal-15 ta' Ġunju 2015
   li taħtar membru supplenti Ġermaniż fil-Kumitat tar-Reġjuni
   IL-KUNSILL TA' L-UNJONI EWROPEA,
   B'kunsiderazzjoni tat-Trattat dwar il-Funzjonament tal-Unjoni Ewropea, u b'mod partikolari l-Artikolu 305 tiegħu,
   B'kunsiderazzjoni tal-proposta tal-Gvern Ġermaniż,
   Billi:

               (1)

               Fis-26 ta' Jannar u fil-5 ta' Frar 2015, il-Kunsill adotta d-Deċiżjonijiet (UE) 2015/116 (1) u (UE) 2015/190 (2) li jaħtru l-membri u l-membri supplenti fil-Kumitat tar-Reġjuni għall-perijodu mis-26 ta' Jannar 2015 sal-25 ta' Jannar 2020.

               (2)

               Konsegwentement għat-tmiem tal-mandat tas-Sinjura Helma OROSZ sar vakanti siġġu ta' membru supplenti fil-Kumitat tar-Reġjuni,

         ADOTTA DIN ID-DEĊIŻJONI:
   Artikolu 1
   Huwa b'dan maħtur bħala membru supplenti fil-Kumitat tar-Reġjuni għall-bqija tal-mandat attwali, li jintemm fil-25 ta' Jannar 2020:

               —

               Is-Sur Marcel PHILIPP, Oberbürgermeister der Stadt Aachen.

         Artikolu 2
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fil-Lussemburgu, il-15 ta' Ġunju 2015.

            Għall-Kunsill

            Il-President

         K. GERHARDS

      (1)  ĠU L 20, 27.1.2015, p. 42.

      (2)  ĠU L 31, 7.2.2015, p. 25.


title: Deċiżjoni (UE) 2017/1705 tal-Parlament Ewropew tas-27 ta' April 2017 dwar il-kwittanza għall-implimentazzjoni tal-baġit tal-Aġenzija Ewropea għas-Sigurtà u s-Saħħa fuq il-Post tax-Xogħol għas-sena finanzjarja 2015

text:
               29.9.2017

               MT

               Il-Ġurnal Uffiċjali tal-Unjoni Ewropea

               L 252/295

         DEĊIŻJONI (UE) 2017/1705 TAL-PARLAMENT EWROPEW
   tas-27 ta' April 2017
   dwar il-kwittanza għall-implimentazzjoni tal-baġit tal-Aġenzija Ewropea għas-Sigurtà u s-Saħħa fuq il-Post tax-Xogħol għas-sena finanzjarja 2015
   IL-PARLAMENT EWROPEW,

               —

               wara li kkunsidra l-kontijiet annwali finali tal-Aġenzija Ewropea għas-Sigurtà u s-Saħħa fuq il-Post tax-Xogħol għas-sena finanzjarja 2015,

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija Ewropea għas-Sigurtà u s-Saħħa fuq il-Post tax-Xogħol għas-sena finanzjarja 2015, flimkien mar-risposta tal-Aġenzija (1),

               —

               wara li kkunsidra d-dikjarazzjoni ta' assigurazzjoni (2) dwar l-affidabbiltà tal-kontijiet u l-legalità u r-regolarità tat-tranżazzjonijiet ta' bażi, ipprovduta mill-Qorti tal-Awdituri għas-sena finanzjarja 2015 skont l-Artikolu 287 tat-Trattat dwar il-Funzjonament tal-Unjoni Ewropea,

               —

               wara li kkunsidra r-rakkomandazzjoni tal-Kunsill tal-21 ta' Frar 2017 dwar il-kwittanza li għandha tingħata lill-Aġenzija fir-rigward tal-implimentazzjoni tal-baġit għas-sena finanzjarja 2015 (05873/2017 — C8-0053/2017),

               —

               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta' Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (3), u b'mod partikolari l-Artikolu 208 tiegħu,

               —

               wara li kkunsidra r-Regolament tal-Kunsill (KE) Nru 2062/94 tat-18 ta' Lulju 1994 li jistabbilixxi Aġenzija Ewropea għas-Sigurtà u s-Saħħa fuq il-Post tax-Xogħol (4), u b'mod partikolari l-Artikolu 14 tiegħu,

               —

               wara li kkunsidra r-Regolament ta' Delega tal-Kummissjoni (UE) Nru 1271/2013 tat-30 ta' Settembru 2013 dwar Regolament Finanzjarju ta' qafas għall-korpi msemmija fl-Artikolu 208 tar-Regolament (UE, Euratom) Nru 966/2012 tal-Parlament Ewropew u tal-Kunsill (5), u b'mod partikolari l-Artikolu 108 tiegħu,

               —

               wara li kkunsidra l-Artikolu 94 u l-Anness IV tar-Regoli ta' Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Impjiegi u l-Affarijiet Soċjali (A8-0116/2017),

               1.

               Jagħti l-kwittanza lid-Direttriċi tal-Aġenzija Ewropea għas-Sigurtà u s-Saħħa fuq il-Post tax-Xogħol għall-implimentazzjoni tal-baġit tal-Aġenzija għas-sena finanzjarja 2015;

               2.

               Jippreżenta l-kummenti tiegħu fir-riżoluzzjoni t'hawn taħt;

               3.

               Jagħti istruzzjonijiet lill-President tiegħu biex jgħaddi din id-deċiżjoni, kif ukoll ir-riżoluzzjoni li hija parti integrali minnha, lid-Direttriċi tal-Aġenzija Ewropea għas-Sigurtà u s-Saħħa fuq il-Post tax-Xogħol, lill-Kunsill, lill-Kummissjoni u lill-Qorti tal-Awdituri, u biex jiżgura li jiġu ppubblikati f'Il-Ġurnal Uffiċjali tal-Unjoni Ewropea (serje L).

            Il-President

         Antonio TAJANI

            Is-Segretarju Ġenerali

         Klaus WELLE

      (1)  ĠU C 449, 1.12.2016, p. 179.

      (2)  Ara n-nota ta' qiegħ il-paġna 1.

      (3)  ĠU L 298, 26.10.2012, p. 1.

      (4)  ĠU L 216, 20.8.1994, p. 1.

      (5)  ĠU L 328, 7.12.2013, p. 42.


title: Deċizjoni tal-Kunsill tat- 30 ta' Jannar 2006 dwar il-Prinċipji, Prijoritajiet u Kundizzjonijiet li jinsabu fis-Sħubija Ewropea mal-Bosnja u Ħerzegovina u li jħassar id-Deċizjoni 2004/515/KE

text:
               29.9.2006

               MT

               Il-Ġurnal Uffiċjali ta’ l-Unjoni Ewropea

               104

         DEĊIZJONI TAL-KUNSILL
   tat-30 ta' Jannar 2006
   dwar il-Prinċipji, Prijoritajiet u Kundizzjonijiet li jinsabu fis-Sħubija Ewropea mal-Bosnja u Ħerzegovina u li jħassar id-Deċizjoni 2004/515/KE
   (2006/55/KE)
   IL-KUNSILL TA’ L-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea,
   Wara li kkunsidra r-Regolament tal-Kunsill (KE) Nru 533/2004 tat-22 ta' Marzu 2004 dwar l-istabbiliment ta' Sħubijiet Ewropej fil-qafas tal-Proċess ta' Stabbilizzazzjoni u Assoċjazzjoni (1) u b’mod partikolari l-Artikolu 2 tiegħu,
   Wara li kkunsidra l-proposta mill-Kummissjoni,
   Billi:

               (1)

               Il-Kunsill Ewropew ta' Tessaloniki tad-19 u l-20 ta' Ġunju 2003 endorsja l-introduzzjoni tas-Sħubiji Ewropej bħala mezz biex tiġi materjalizzata l-perspettiva Ewropea tal-pajjiżi tal-Balkani tal-Punent fi ħdan il-qafas tal-Proċess ta’ Stabbilizzazzjoni u Assoċjazzjoni.

               (2)

               Ir-Regolament (KE) Nru 533/2004 jipprovdi li l-Kunsill irid jiddeċiedi dwar il-prinċipji, il-prijoritajiet u l-kundizzjonijiet li għandhom jitniżżlu fis-Sħubiji Ewropej, kif ukoll fi kwalunkwe aġġustament sussegwenti.

               (3)

               Fl-14 ta’ Ġunju 2004 il-Kunsill adotta Sħubija Ewropea (l-ewwel waħda) mal-Bosnja u Ħerzegovina (2). Jixraq li din is-Sħubija tiġi aġġornata sabiex jiġu identifikati prijoritajiet imġedda għal ħidma ulterjuri, abbażi tas-sejbiet tar-Rapport ta' Progress ta' l-2005 dwar it-tħejjijiet tal-Bosnja u Ħerzegovina għal integrazzjoni ulterjuri ma’ l-Unjoni Ewropea.

               (4)

               Ir-Regolament (KE) Nru 533/2004 iddikjara li s-segwitu għas-Sħubiji Ewropej ser jiġi żgurat fi ħdan il-qafas tal-mekkaniżmi stabbiliti taħt il-Proċess ta’ Stabbilizzazzjoni u Assoċjazzjoni.

               (5)

               Bi tħejjija għal integrazzjoni ulterjuri ma' l-Unjoni Ewropea, il-Bosnja u Ħerzegovina hija mistennija tiżviluppa pjan bi skeda ta' żmien u miżuri speċifiċi biex jiġu indirizzati l-prijoritajiet ta’ din is-Sħubija Ewropea,

               (6)

               Id-Deċizjoni 2004/515/KE għandha għalhekk tiġi mħassra.

         IDDEĊIEDA KIF ĠEJ:
   Artikolu 1
   F'konformità ma' l-Artikolu 1 tar-Regolament (KE) Nru 533/2004, il-prinċipji, il-prijoritajiet u l-kundizzjonijiet fis-Sħubija Ewropea mal-Bosnja u Ħerzegovina huma mniżżla fl-Anness hawnhekk, li jifforma parti integrali minn din id-Deċiżjoni.
   Artikolu 2
   L-implimentazzjoni tas-Sħubija Ewropea għandha tiġi eżaminata permezz tal-qafas tal-mekkaniżmi stabbiliti taħt il-Proċess ta’ Stabbilizzazzjoni u Assoċjazzjoni, notevolment ir-Rapporti ta' Progress annwali preżentati mill-Kummissjoni.
   Artikolu 3
   Id-Deċizjoni 2004/515/KE għandha tiġi mħassra.
   Artikolu 4
   Din id-Deċiżjoni għandha tieħu effett fit-tielet jum wara l-pubblikazzjoni tagħha fil-Ġurnal Uffiċjali ta' l-Unjoni Ewropea.

      Magħmul fi Brussell, nhar it-30 ta' Jannar 2006

            Għall-Kunsill

            Il-President

         U. PLASSNIK

      (1)  ĠU L 86, 24.3.2004, p. 1.

      (2)  Deċiżjoni tal-Kunsill 2004/515/KE ta' l-14 ta' Ġunju 2004 dwar il-Prinċipji, Prijoritajiet u Kundizzjonijiet li Jinsabu fis-Sħubija Ewropea mal-Bosnja u Ħerzegovina (ĠU L 221 22.6.2004, p. 10).

      ANNESS
      IL-BOSNJA U ĦERZEGOVINA: SĦUBIJA EWROPEA 2005
      1.   INTRODUZZJONI
      Il-Kunsill Ewropew ta' Tessaloniki endorsja l-introduzzjoni tas-Sħubiji Ewropej bħala mezz għall-materjalizzazzjoni tal-perspettiva Ewropea tal-pajjiżi tal-Balkani tal-Punent fi ħdan il-qafas tal-Proċess ta’ Stabbilizzazzjoni u Assoċjazzjoni.
      Fl-14 ta’ Ġunju 2004, il-Kunsill adotta l-ewwel Sħubija Ewropea mal-Bosnja u Ħerzegovina. Jixraq li din l-ewwel sħubija tiġi aġġornata abbażi tas-sejbiet tar-Rapport ta' Progress tal-Kummissjoni ta' l-2005 dwar il-Bosnja u Ħerzegovina. It-tieni Sħubija Ewropea tidentifika prijoritajiet ġodda għal azzjoni. Il-prijoritajiet ġodda huma adattati għall-ħtiġijiet speċifiċi u l-istadju ta' tħejjija tal-pajjiż u ser jiġu aġġornati kif meħtieġ. Is-Sħubija Ewropea tipprovdi wkoll gwida għal assistenza finanzjarja lill-pajjiż.
      Il-Bosnja u Ħerzegovina hija mistennija tiżviluppa pjan li jinkludi skeda ta' żmien u miżuri speċifiċi biex jiġu indirizzati l-prijoritajiet tas-Sħubija Ewropea.
      2.   PRINĊIPJI
      Il-Proċess ta’ Stabbilizzazzjoni u Assoċjazzjoni jibqa’ l-qafas għad-direzzjoni Ewropea tal-pajjiżi tal-Balkani tal-Punent, it-triq kollha sa l-adeżjoni futura tagħhom.
      Il-prijoritajiet prinċipali identifikati għall-Bosnja u Ħerzegovina għandhom x’jaqsmu mal-kapaċità tagħha li tissodisfa l-kriterji definiti mill-Kunsill Ewropew ta’ Kopenħagen ta’ l-1993 u l-kondizzjonijiet għall-Proċess ta’ Stabbilizzazzjoni u Assoċjazzjoni, notevolment il-kundizzjonijiet definiti mill-Kunsill fil-Konklużjonijiet tiegħu tad-29 ta’ April 1997 u l-21 u t-22 ta’ Ġunju 1999, il-kontenut tad-dikjarazzjoni finali tas-Summit ta' Zagreb ta' l-24 ta' Novembru 2000 u l-Aġenda ta' Tessaloniki.
      3.   PRIJORITAJIET
      Il-prijoritajiet elenkati f'din is-Sħubija Ewropea ġew magħżula abbażi li huwa realistiku li wieħed jistenna li l-Bosnja u Ħerzegovina tkun tista' ġġibhom fi tmiem jew tmexxihom sostanzjalment 'il quddiem matul is-snin li ġejjin. Hija magħmula distinzjoni bejn prijoritajiet għall-perijodu l-qasir, li huma mistennija li jitlestew fi żmien sena jew sentejn, u prijoritajiet għall-perijodu medju, li huma mistennija jitlestew fi żmien tlieta jew erba' snin. Il-prijoritajiet jikkonċernaw kemm il-leġiżlazzjoni kif ukoll l-implimentazzjoni tagħha.
      F'dan l-istadju, din is-sħubija ma tinkludix il-kompiti importanti kollha b'kont meħud ta' l-ispejjeż sostanzjali involuti fis-sodisfazzjon tal-ħtiġiet kollha ta' l-UE kif ukoll tal-kumplessità ta' dawn il-ħtiġiet f'ċerti oqsma. Sħubiji futuri ser ikunu jinkludu prijoritajiet ulterjuri f’konformità mal-progress magħmul mill-pajjiż.
      Fost il-prijoritajiet fit-terminu l-qasir, il-prijoritajiet prinċipali ġew identifikati u miġbura flimkien fi grupp fil-bidu tat-taqsima 3.1. L-ordni ta’ dawn il-prijoritajiet prinċipali ma timplikax it-tqegħid ta' l-importanza tagħhom fi skala.
      3.1.   PRIJORITAJIET GĦALL-PERIJODU QASIR
      Prijoritajiet Prinċipali

                  —

                  Kooperazzjoni sħiħa mat-Tribunal Kriminali Internazzjonali għall-ex Jugoslavja (ICTY) fil-qbid tal-kriminali ta' l-ICTY kollha b’mod ġenerali.

                  —

                  L-implimentazzjoni bis-sħiħ tal-Ftehim dwar l-Irristrutturar tal-Pulizija ta’ Ottubru 2005. F’dan il-qafas, l-istabbiliment tad-Direttorat għall-Implimentazzjoni ta' l-Irristrutturar tal-Puluzija sa Diċembru 2005 u l-adozzjoni ta' pjan ta’ azzjoni għall-implimentazzjoni tar-riforma f’konformità mal-prinċipji spjegati mill-Kummissjoni Ewropea fil-limiti ta' żmien stipulati mill-ftehim.

                  —

                  L-adozzjoni tal-leġislazzjoni kollha meħtieġa dwar ix-xandir pubbliku fuq il-livell ta' l-Istat u ta' Entità u l-bidu ta' l-implimentazzjoni tagħha.

                  —

                  L-iżgurar tal-fatt li l-ministeri u l-istituzzjonijiet kollha fuq il-livell ta' l-Istat ikunu ffinanzjati b’mod adegwat, operattivi u mgħammra kif suppost, jiġifieri f'termini ta' bini u persunal.

                  —

                  L-adozzjoni u l-bidu ta’ l-implimentazzjoni ta’ pjan ta’ azzjoni komprensiv għar-riforma ta’ l-amministrazzjoni pubblika, b'kont meħud tar-riżultati tar-reviżjonijiet funzjonali u settorjali ta’ l-amministrazzjoni pubblika.

                  —

                  L-iżgurar ta' l-eżistenza ta’ suq intern reali fil-Bosnja u Ħerzegovina.

            Ħtiġiet Politiċi
      Demokrazija u l-istat tad-dritt
      Governanza

                  —

                  It-teħid ta' passi sabiex l-Assemblea Parlamentari tal-Bosnja u Ħerzegovina tkun provduta bir-riżorsi tekniċi suffiċjenti u persunal.

                  —

                  It-titjib u t-tisħiħ ulterjuri tal-koordinazzjoni bejn l-Istat u l-Entità permezz ta' l-istabbiliment ta' mekkaniżmi regolari u istituzzjonalizzati għall-koordinazzjoni bejn l-Istat u l-Entitajiet.

                  —

                  L-iżgurar tas-segwitu għar-rapporti maħruġa mill-Istituzzjonijiet ta' Verifika Suprema tal-Bosnja u Ħerzegovina u t-teħid ta' miżuri adatti kontra dawk responsabbli għall-irregolaritajiet.

            Elezzjonijiet

                  —

                  It-teħid ta' responsabbilità finanzjarja u organizzattiva sħiħa għall-elezzjonijiet Parlamentari u Presidenzjali ta' l-2006.

                  —

                  L-emenda tal-leġiżlazzjoni elettorali dwar il-membri tal-Presidenza tal-Bosnja u Ħerzegovina u d-delegati tal-House of Peoples, biex tkun żgurata l-konformità sħiħa mal-Konvenzjoni Ewropea dwar id-Drittijiet tal-Bniedem u l-impenji ta' wara l-adeżjoni tal-Kunsill ta' l-Ewropa.

                  —

                  Il-forniment tal-persunal meħtieġ għad-Dipartiment tal-Verifika tal-Kummissjoni Elettorali.

            Amministrazzjoni pubblika

                  —

                  Il-forniment lill-Uffiċċju tal-Koordinatur ta' l-Amministrazzjoni Pubblika bir-riżorsi umani u materjali meħtieġa biex iwettaq il-ħidma tiegħu.

                  —

                  It-teħid ta' miżuri biex ikun żgurat il-funzjonament tajjeb ta' l-Aġenziji tas-Servizz Ċivili u l-iżvilupp u l-implimentazzjoni ta' effiċjenti għar-reklutaġġ; l-iżgurar tal-ħatra f’waqtha ta’ nies fiċ-ċivil, b’mod partikolari fuq livell ta' l-Istat, wara proċedura ta’ suċċess tas-servizz ċivili.

                  —

                  L-implimentazzjoni tal-programm ta’ taħriġ għall-amministrazzjoni pubblika adottat f’Mejju 2005.

                  —

                  L-adozzjoni tal-leġiżlazzjoni l-ġdida dwar l-Ombudsman ta’ l-Istat u l-iżgurar tal-merġer ta' l-Ombudsman ta' l-Istat u dak ta' l-Entità.

            Sistema ġudizzjarja

                  —

                  L-iżgurar tar-responsabilità sħiħa għall-Qorti ta' l-Istat, l-Uffiċċju tal-Prosekutur u l-Kunsill Għoli Ġudizzjarju u Prosekuttorjali f’termini ta’ finanzi, amministarazzjoni u persunal; l-iżgurar tal-fatt li dawn qed jaħdmu sew.

                  —

                  Il-progress magħmul f'li jiġi trattat il-volum ta’ każijiet pendenti quddiem il-qrati.

                  —

                  L-iżvilupp ta' sistema effiċjenti biex tiġi indirizzata d-delinkwenza tal-minorenni.

            Politika kontra l-korruzzjoni

                  —

                  It-tħejjija ta’ pjan ta’ azzjoni dettaljat kontra l-korruzzjoni abbażi ta’ l-Istrateġija Nazzjonali Kontra l-Korruzzjoni.

                  —

                  L-armonizzazzjoni tal- leġiżlazzjoni ta' kontra l-korruzzjoni fil-Bosnja u Ħerzegovina.

                  —

                  L-iżgurar ta' l-implimentazzjoni effettiva tal-liġi dwar Kunflitti ta’ Interess.

            Drittijiet tal-bniedem u l-protezzjoni tal-minoranzi

                  —

                  It-tneħħija ta' referenzi għal piena tal-mewt fil-Kostituzzjoni tar-Republika Srpska.

                  —

                  L-implimentazzjoni tal-konvenzjonijiet internazzjonali ratifikati mill-Bosnja u Ħerzegovina, inklużi l-ħtiġiet ta’ rappurtar.

                  —

                  L-iżgurar tal-fatt li l-Kummissjoni għad-Drittijiet tal-Bniedem fi ħdan il-Qorti Kostituzzjonali tindirizza kull każ ta’ drittiijiet tal-bniedem li għadu ma ġiex solvut.

                  —

                  It-titjib tal-qafas legali dwar il-minoranzi sabiex dan jissodisfa bis-sħiħ il-ħtiġiet kollha tal-Konvenzjoni Kwardu tal-Kunsill ta' l-Ewropa dwar il-Minoranzi Nazzjonali, u l-iżgurar ta' l-implimentazzjoni tagħha fil-Bosnja u Ħerzegovina kollha.

                  —

                  L-istabbiliment tal-Kunsill ta' Minoranzi Nazzjonali u l-korpi korrispondenti fuq il-livell ta’ Entità.

                  —

                  L-iżvilupp u l-bidu ta’ l-implimentazzjoni tal-Pjanijiet ta’ Azzjoni settorjali ta’ l-Istrateġija Nazzjonali għar-Roma bħala parti minn strateġija komprensiva sabiex jitnaqqas il-faqar.

            Kwistjonijiet reġjonali u obbligi internazzjonali

                  —

                  It-tkomplija tat-titjib tal-kooperazzjoni reġjonali u l-iżgurar ta' relazzjonijiet tajbin bejn il-ġirien, bil-ħsieb, inter alia, tal-promozzjoni tar-rikonċiljazzjoni.

                  —

                  Il-kontribut għall-iżgurar ta' soluzzjoni tal-kwistjonijiet dwar il-konfini li baqa' pendenti mal-Kroazja u s-Serbja u Montenegro.

                  —

                  It-titjib b'mod sinifikattiv ta' l-implimentazzjoni tal-Ftehim bilaterali ta' Kummerċ Liberu u l-ħidma lejn il-Ftehim ta' Kummerċ Liberu reġjonali tal-ġejjieni fl-Ewropa tax-Xlokk.

                  —

                  Il-konklużjoni u l-implimentazzjoni ta' ftehim ma' pajjiżi ġirien, notevolment dwar il-kooperazzjoni trans-konfini, il-ġlieda kontra l-kriminalità organizzata, it-traffikar u l-kutrabandu, il-kooperazzjoni ġudizzjarja, l-amministrazzjoni tal-fruntiera, id-dħul mill-ġdid, l-ambjent, it-trasport u l-enerġija.

                  —

                  L-iżgurar tal-fatt li l-fond għar-Ritorn tar-Refuġjati jkun iffinanzjat kif jixraq u operattiv b'mod sħiħ. Il-kontribut għall-iżgurar ta' l-implimentazzjoni tad-Dikjarazzjoni ta' Sarajevo. It-tkomplija tal-proċess tar-ritorn ta' refuġjati/ta' dawk li jerġgħu lura u l-kisba ta' progress sinifikattiv lejn l-integrazzjoni ekonomika u soċjali tagħhom.

                  —

                  L-indirizzar tal-ħtiġiet kollha pendenti tal-Kunsill ta' l-Ewropa ta' wara l-adeżjoni, b’mod partikolari fl-oqsma ta’ l-edukazzjoni u l-elezzjonijiet.

            Ħtiġiet Ekonomiċi

                  —

                  L-insegwiment ta’ politika li twassal għal ambjent makro-ekonomiku stabbli u l-għoti ta’ attenzjoni partikolari lit-tkabbir tal-kreditu fil-kuntest ta' l-arranġament tal-bord tal-valuta.

                  —

                  L-implimentazzjoni tal-Liġi Kwadru ta' l-Istat u l-Liġijiet dwar l-Entitajiet dwar reġistrazzjoni tan-negozju.

                  —

                  L-appoġġ għall-ħidma tal-Grupp ta’ Ħidma għas-Sostennibiltà Fiskali bil-għan globali li titnaqqas in-nefqa pubblika reali.

                  —

                  Il-finalizzazzjoni tar-rikonċiljazzjoni ta' pretensjonijiet domestiċi u l-adozzjoni tal-Liġi ta' livell ta’ l-Istat dwar dejn intern għall-gwida ta' pagamenti fuq il-pretensjonijiet domestiċi kollha.

                  —

                  L-adozzjoni tal-liġi dwar il-Kunsill Fiskali Nazzjonali u l-istabbiliment ta' proċeduri għall-ħidma effiċjenti tagħha.

                  —

                  Ir-riforma u t-tnaqqis tar-riġidità tas-sistema li tissettja s-salarji, b’mod partikolari fis-settur pubbliku.

                  —

                  It-tfassil u l-implimentazzjoni ta' blueprint għall-istituzzjonalizzazzjoni ta’ l-Unità ta’ l-Ippjanar tal-Politika Ekonomika.

                  —

                  Il-progress sostanzjali dwar il-governanza korporattiva, inter alia permezz ta' l-aċċelerazzjoni tal-proċess ta’ privatizzazzjoni u r-ristrutturar tal-Fondi ta’ Investiment Privat.

                  —

                  Id-dħul fis-seħħ u l-bidu ta' l-implimentazzjoni tal-Liġi għar-Ristrutturar Finanzjarju.

                  —

                  L-iżgurar tal-funzjonament tajjeb tal-qrati kummerċjali u l-iżvilupp tal-funzjonament tal-qrati fit-trattament u l-ipproċessar tal-proċeduri ta’ falliment.

            Standards Ewropej
      Is-suq intern
      Moviment liberu ta’ merkanzija

                  —

                  L-implimentazzjoni ta' leġiżlazzjoni attwali fl-oqsma ta’ l-istandards, iċ-ċertifikazzjoni, il-metroloġija, l-akkreditazzjoni u l-valutazzjoni ta’ konformità; l-istabbiliment ta' l-istituzzjonijiet previsti minn din il-leġiżlazzjoni u t-tagħmir tagħhom/l-għoti lilhom ta' persunal sabiex ikunu jistgħu jimplimetaw il-kompiti tagħhom. It-tkomplija ta' l-isforzi għall-allinjament tar-regoli u r-regolament f’dawn l-oqsma ma’ l-acquis, b’mod partikolari għall-ħolqien ta' kundizzjonijiet favorevoli għall-kummerċ.

                  —

                  L-istabbiliment ta' mekkaniżmu ta’ konsultazzjoni u notifika intern ta’ regolamenti tekniċi ġodda qabel ma dawn jiġu adottati dwar miżuri li għandhom impatt fuq il-kummerċ.

                  —

                  L-iżgurar tal-progress kontinwu fl-adozzjoni ta’ l-istandards Ewropej.

                  —

                  L-istabbiliment ta' l-Aġenzija ta’ Sorveljanza tas-Suq u l-iżgurar li tkun kapaċi twettaq il-kompiti tagħha. It-tkomplija tat-teħid ta' passi lejn l-istabbiliment ta’ struttura għas-sorveljanza tas-suq bi tweġiba għall-ħtiġiet ta’ l-acquis dwar il-moviment liberu ta' merkanzija.

            Moviment ta' persuni, servizzi u dritt ta' stabbiliment

                  —

                  L-istabbiliment ta' l-Aġenzija ta’ Assigurazzjoni tal-Bosnja u Ħerzegovina u l-iżgurar li ssir kompletament operattiva.

                  —

                  Li s-superviżjoni bankarja tinġieb għal-livell ta' l-Istat u l-iżgurar tal-funzjonament effettiv ta' l-awtorità ta' superviżjoni.

                  —

                  L-iżgurar ta' l-adozzjoni ta' liġi fuq livell ta' l-Istat dwar l-edukazzjoni għolja li twitti t-triq għall-implimentazzjoni ta' l-elementi prinċipali tal-proċess ta' Bolonja u l-Konvenzjoni ta' Rikonoxximent ta' Lisbona.

            Dwana u taxxa

                  —

                  It-tkomplija ta' l-allinjament tal-leġiżlazzjoni u l-proċeduri doganali ma’ l-acquis.

                  —

                  L-iżgurar tal-fatt li l-qafas legali għal żoni ħielsa jkun kompatibbli ma’ l-istandards ta’ l-UE u l-garanzija tas-sorveljanza adegwata ta' żoni ħielsa.

                  —

                  It-teħid tal-passi kollha meħtieġa għall-implimentazzjoni tajba ta' regoli ta’ oriġini.

                  —

                  L-implimentazzjoni ta' regoli ta’ valutazzjoni tad-dwana f’konformità ma’ l-istandards u l-prattika internazzjonali.

                  —

                  Iż-żieda tal-kapaċità amministrattiva biex timplimenta l-leġiżlazzjonijiet doganali u tiġġieled kontra l-korruzzjoni, il-kriminalità trans-konfini u l-evażjoni fiskali.

                  —

                  L-iżgurar tal-finanzjament adegwat ta' l-Awtorità tat-Taxxa Indiretta.

                  —

                  L-implimentazzjoni u l-infurzar bis-sħiħ tal-liġi tal-VAT, u tapprossima ulterjarment il-leġiżlazzjoni tat-taxxa ma’ l-acquis.

                  —

                  L-impenn mal-prinċipji tal-Kodiċi ta’ Kondotta għat-Taxxa Kummerċjali u l-iżgurar li miżuri ġodda tat-taxxa jkunu f’konformità ma’ dawn il-prinċipji.

            Kompetizzjoni

                  —

                  It-titjib tal-kapaċità tal-Kunsill tal-Kompetizzjoni sabiex ikun jista’ jimplimenta b’mod sħiħ il-kompiti tiegħu fir-rigward ta' l-infurzar tar-regoli rilevanti u l-promozzjoni tal-politika tal-kompetizzjoni.

                  —

                  L-adozzjoni tal-leġiżlazzjoni meħtieġa dwar il-kompetizzjoni u l-għajnuna mill-istat, u l-allinjament ta' leġiżlazzjoni li diġà teżisti f'konformità mar-regoli tal-kompetizzjoni u ta’ l-għajnuna mill-Istat ta' l-UE.

            L-akkwist pubbliku

                  —

                  L-iżgurar ta' l-implimentazzjoni xierqa tal-leġiżlazzjoni ta' l-akkwist pubbliku, inkluż allokazzjoni ta' stabbiliment, persunal u tal-budget ta' l-Aġenzija ta’ l-Akkwist Pubbliku u l-Korp ta’ Reviżjoni ta' l-Akkwist Pubbliku.

            Liġi dwar il-proprjetà intelletwali

                  —

                  L-implimentazzjoni u r-rinforz tal-qafas legali kurrenti, b’mod partikolari bl-iżgurar tat-tħaddim tajjeb ta' l-Istitut għall-Proprjetà Intellettwali.

            Statistika

                  —

                  L-adozzjoni u l-bidu ta' l-implimentazzjoni tal-Ftehim bejn l-Entitajiet fis-sistema ta' l-istatistika dwar it-titjib tax-xogħol ta’ aġenzija ċentrali ta’ l-istatistika fil-Bosnja u Ħerzegovina.

            Politika settorjali
      Industrija u SME

                  —

                  L-adozzjoni mingħajr aktar dewmien ta' l-istrateġija ta’ l-SME fuq livell ta' l-Istat proposta attwalment u l-bidu ta’ l-implimentazzjoni ta’ l-azzjonijiet prijoritizzati.

                  —

                  L-iżvilupp ta' politika ta’ l-industrija soda u komprensiva.

            Agrikoltura u Sajd

                  —

                  L-iżvilupp ta' strateġija agrikola komprensiva fuq livell ta' l-Istat bbażata fuq ir-Rakkomandazzjonijiet Funzjonali tar-Reviżjoni ta’ Novembru 2004 u l-proviżjoni ta' qafas legali għall-implimentazzjoni tagħha.

                  —

                  It-tkomplija ta' l-allinjament tal-leġiżlazzjoni fuq l-acquis veterinarju u fitosanitarju ta' l-UE.

                  —

                  L-istabbiliment u li ssir operattiva ta' l-Aġenzija ta' l-Istat għas-Sigurtà Alimentari. Il-bidu tat-tħaddim ta' l-Aġenzija Fitosanitarja.

                  —

                  It-titjib tal-laboratorji u l-kapaċità ta’ spezzjoni fis-setturi verterinarji u fitosanitraji, l-istabbiliment ta' laboratorju ta' referenza u l-iżvilupp ta' proċeduri ta' teħid ta' kampjuni f'konformità mal-ħtiġiet ta' l-UE.

                  —

                  It-tkomplija ta' l-identifikazzjoni ta' l-annimali u r-reġistrazzjoni tal-bovini f'konformità ma' l-UE.

                  —

                  Ir-rinforz tal-ġbir u l-ipproċessar ta’ l-istatistika ta’ l-agrikultura f’konformità ma’ l-istandards u l-metodoloġija ta’ l-UE.

            Ambjent

                  —

                  L-adozzjoni ta' Liġi Ambjentali ta' l-Istati biex toħloq l-qafas għal ħarsien ta' l-ambjent armonizzat man-nazzjon kollu.

                  —

                  L-istabbiliment u l-iżgurar tal-funzjonament tajjeb ta’ l-Aġenzija Ambjentali ta' l-Istat.

            Enerġija

                  —

                  Il-bidu ta' l-implimentazzjoni ta' l-impenji meħuda fil-qafas tat-Trattat tal-Komunità dwar l-Enerġija.

                  —

                  L-iżvilupp u l-adozzjoni ta' Strateġija dwar l-Enerġija komprensiva; l-insegwiment tar-riformi u l-liberalizzazzjoni tas-settur ta’ l-enerġija.

                  —

                  L-iżgurar li l-Operatur Indipendenti tas-Sistema u l-Kumpanija ta’ Trasmissjoni jsiru operattivi b'mod sħiħ malajr, kull wieħed bħala kumpannija fuq livell ta' l-Istat singolu.

            Politika tat-trasport

                  —

                  L-implimentazzjoni tal-Liġi ta' l-Istat dwar il-Ferroviji.

                  —

                  It-tkomplija ta' l-allinjament ta' leġiżlazzjoni ta’ l-avjazzjoni ma’ l-acquis fid-dwal taż-Żona ta' Avjazzjoni Ewropea Komuni (ECAA).

            Soċjeta ta' l-informazzjoni u medja

                  —

                  L-adozzjoni tal-Liġi dwar l-Aġenzija tas-Soċjetà ta' l-Informazzjoni u l-istabbiliment ta' din l-Aġenzija.

                  —

                  Il-liberalizzazzjoni ulterjuri tas-swieq tat-telekomunikazzjoni u l-iżgurar ta' l-implimentazzjoni effettiva tal-leġiżlazzjoni eżistenti mill-awtorità regolatorja biex tħeġġeġ il-kompetizzjoni.

                  —

                  It-tisħiħ tar-rwol u l-kapaċità amministrattiva ta’ l-awtorità regolatorja.

            Kontroll Finanzjaru

                  —

                  L-iżvilupp ta' strateġija ta’ Kontroll Finanzjarju Pubbliku Intern.

            Ġustizzja, libertà u sigurtà
      Il-viżi, il-kontroll fuq il-fruntieri, l-asil u l-migrazzjoni

                  —

                  Il-proviżjoni ta' persunal adegwat għas-setturi ta' l-asil u l-migrazzjoni fi ħdan il-Ministeru tas-Sigurtà.

                  —

                  L-implimentazzjoni tal-Liġi dwar il-Moviment u s-Soġġorn ta' Aljeni ta' l-2003. L-iżgurar li kwalunkwe emenda għal din il-liġi tkun konformi ma' l-acquis u l-istandards internazzjonali, u li jirrappreżentaw valur miżjud għar-regolamenti eżistenti.

                  —

                  It-tnaqqis ulterjuri tan-numru ta’ viżi maħruġa fuq il-fruntiera.

                  —

                  L-implimentazzjoni ta' l-obbligi internazzjonali u reġjonali kollha fil-qasam ta' l-amministrazzjoni tal-fruntiera.

            Money laundering

                  —

                  L-għoti sħiħ ta' persunal lill-Unità ta' Tagħrif Sigriet Finanzjarja (FIU).

                  —

                  It-titjib ulerjuri tal-koopreazzjoni bejn l-FIU u d-Dipartiment ta’ l-Investigazzjoni Kriminali ta’ l-Aġenzija ta’ l-Investigazzjoni u l-Protezzjoni ta’ l-Istat.

                  —

                  L-iżgurar ta' l-implimentazzjoni adegwata u l-infurzar tal-leġiżlazzjoni kontra l-money laundering u t-t-titjib ulterjuri ta' din il-leġiżlazzjoni.

                  —

                  L-aderenza mal-konvenzjonijiet internazzjonali relevanti.

            Drogi

                  —

                  L-iżvilupp ta' Politika dwar id-Droga fuq livell ta' l-Istat f'konformità ma' l-istandards ta' l-UE.

                  —

                  L-adozzjoni tal-Liġi dwar il-Prevenzjoni ta' Abbuż min-Narkotiċi u l-Prekursuri tagħhom.

            Pulizija

                  —

                  It-tisħiħ ulterjuri ta' l-Aġenzija ta’ l-Investigazzjoni u l-Protezzjoni ta’ l-Istat, partikolarment billi ttemm ir-reklutaġġ tal-persunal fit-totalità tiegħu.

            Tiġġieled il-kriminalità organizzata u t-terroriżmu

                  —

                  L-iżgurar ta' l-implimentazzjoni xierqa tal-Pjan ta’Azzjoni Nazzjonali għall-Ġlieda Kontra t-Traffikar tal-Bnedmin.

                  —

                  It-teħid ta' miżuri għall-ħarsien ta’ vittmi ta' traffikar u għall-implimentazzjoni adegwata tal-leġiżlazzjoni tal-ħarsien tax-xiehda.

                  —

                  It-titjib tal-kapaċità ta' l-Aġenzija ta' l-Istat għall-Investigazzjoni u l-Protezzjoni fil-qasam tal-ġlieda kontra t-terroriżmu; it-titħiħ tal-kooperazzjoni internazzjonali f’dan il-qasam, inkluż permezz ta' l-implimentazzjoni xierqa tal-konvenzjonijiet internazzjonali.

                  —

                  L-adozzjoni tal-liġi dwar il-Protezzjoni tad-Data Personali u l-istabbiliment ta' l-Aġenzija għall-Protezzjoni tad-Data.

            3.2.   PRIJORITAJIET GĦALL-PERIJODU MEDJU
      Ħtiġiet Politiċi
      Governanza

                  —

                  L-iżgurar tal-progress kontinwu fit-teħid ta' responsabbiltà nazzjonali sħiħa għall-formulazzjoni tal-politika u t-teħid tad-deċiżjoni.

            Amministrazzjoni pubblika

                  —

                  L-implimentazzjoni tal-Pjan ta’ Azzjoni komprensiv għar-riforma ta’ l-amministrazzjoni pubblika.

                  —

                  Il-bini tal-kapaċità ta' taħriġ għal ħaddiema taċ-ċivil fil-Bosnja u Ħerzegovina u t-tkomplija tat-titjib tal-kapaċitajiet ta' tfassil tal-politika u l-koordinazzjoni.

                  —

                  Iż-żieda tal-kapaċità għal armonizzazzjoni legali progressiva ma’ l-acquis u l-espansjoni ulterjuri tar-rwol tal-Bosnja u Ħerzegovina fl-ipprogrammar u l-implimentazzjoni ta' l-assistenza, bil-għan li tiġi mħejjija d-deċentralizzazzjoni ta' l-assistenza Komunitarja.

            Riforma fil-Pulizija

                  —

                  L-implimentazzjoni tal-pjan ta’ azzjoni għar-ristrutturar fil-puluzija.

            Sistema ġudizzjarja

                  —

                  L-iżgurar ta' taħriġ adegwat tas-sistema ġudizzjarja, b’mod partikolari fir-rigward tal-leġiżlazzjoni tad-Drittijiet tal-Bniedem u dwar kwistjonijiet relatati ma’ l-implimentazzjoni ta’ Ftehim ta’ Stabbilizzazzjoni u Assoċjazzjoni fil-ġejjieni.

                  —

                  Il-garanzija li l-Qrati kollha jkollhom it-tagħmir tekniku meħtieġ u l-mezzi finanzjarji biex iwasslu l-ġustizzja b’mod effiċjenti u tajjeb.

            Politika kontra l-korruzzjoni

                  —

                  L-implimentazzjoni tal-Pjan ta’ Azzjoni kontra l-korruzzjoni u r-rakkomandazzjonijiet tal-Grupp ta' Stati tal-Kunsill Ewropew Kontra l-Korruzzjoni (GRECO).

                  —

                  L-iżgurar tal-fatt li l-konvenzjonijiet internazzjonali dwar il-korruzzjoni jiġu implimentati kif suppost u li l-korruzzjoni fil-fatt tkun imnaqqsa.

            Drittijiet tal-bniedem u l-protezzjoni tal-minoranzi

                  —

                  L-iżgurar tal-kompatibilità sħiħa tal-leġiżlazzjoni nazzjonali mal-Konvenzjoni Ewropea tad-Drittijiet tal-Bniedem.

                  —

                  L-iżgurar tal-ħarsien tal-minoranzi skond l-istandards internazzjonali u dawk ta’ l-UE.

                  —

                  L-implimentazzjoni ta' l-Istrateġija Nazzjonali għar-Romau l-pjanijiet ta’ azzjoni settorjali tagħha.

            Ħtiġiet Ekonomiċi

                  —

                  L-iżgurar tal-kontinwazzjoni ta’ l-istabbiltà makro-ekonomika u l-ħidma lejn it-titjib tas-sostenibbiltà tal-kontijiet esterni.

                  —

                  Aktar xogħol lejn it-tnaqqis ta’ l-ispiża pubblika bħala persentaġġ tal-GDP.

                  —

                  It-tkomplija tat-titjib tal-klima tan-negozju u l-governanza korporattiva u t-tkomplija tar-ristrutturazzjoni tas-settur korporattiv, inklużi s-servizzi pubbliċi.

                  —

                  It-tkomplija tat-tisħiħ tal-koordinazzjoni tal-politika fiskali u dik ekonomika.

                  —

                  L-iżgurar tal-funzjonament adegwat ta' l-Unità ta’ l-Ippjanar tal-Politika Ekonomika ta' l-Aġenzija għat-Taxxa Indiretta.

                  —

                  Il-produzzjoni ta' kontijiet tal-gvern komprensivi u kkonsolidati.

                  —

                  It-tisħiħ tal-proċeduri għat-tħejjijiet, l-eżerkuzzjoni u l-kontabbilità tal-budget.

                  —

                  L-implimentazzjoni tal-politika bil-għan li jitnaqqas il-qgħad, b’mod partikolari l-qgħad għal perjodu fit-tul.

                  —

                  It-titjib tal-koordinazzzjoni bejn l-aġenziji ta’ l-impjieg fil-pajjiż kollu u li jsiru sforzi għat-tnaqqis tal-frammentazzjoni tas-suq tax-xogħol.

                  —

                  Iż-żieda ta' l-isforzi għat-titjib tas-sistema ta' l-edukazzjoni, inkluża l-edukazzjoni primarja, u għall-ħolqien ta' sistema ta' l-edukazzjoni u t-taħriġ vokazzjonali moderna. L-indirizzar tal-problema tal-fragmentazzjoni tas-sistema edukattiva u t-trikkib tal-funzjonijiet bejn il-livelli differenti ta’ organizzazzjoni. It-tisħiħ ta' l-iżvilupp tal-politika u l-ippjanar strateġiku għat-titjib tal-kwalità ta' l-edukazzjoni.

                  —

                  It-tkomplija tar-riformi meħtieġa għal konformità mar-regoli u l-obbligi tad-WTO, sabiex ikun aċċellerat il-proċess ta' adeżjoni tad-WTO.

            Standards Ewropej
      Suq intern u kummerċ
      Moviment liberu ta’ merkanzija

                  —

                  It-tkomplija ta' l-allinjament ta' leġiżlazzjoni fl-oqsma ta’ l-istandards, taċ-ċertifikazzjoni, tal-metroloġija, l-akkreditazzjoni u tal-valutazzjoni tal-konformità ma' l-acquis, u t-transposizzjoni tad-direttivi ta' l-Approċċ Ġdid u Globali u dawk ta’ l-Approċċ il-Qadim.

            Dwana u Taxxa

                  —

                  L-iżgurar ta' l-approssimazzjoni kontinwa tal-leġislazzjoni doganali u tat-taxx ma' l-acquis, u ż-żieda ulterjuri tal-kapaċità amministrattiva għall-implimentazzjoni ta' din il-leġislazzjoni, u l-ġlieda kontra l-korruzzjoni, il-kriminalità trans-konfini u l-evażjoni fiskali.

                  —

                  It-titjib tat-trasparenza u l-iskambju ta’ informazzjoni ma’ l-UE għall-faċilitazzjoni ta' l-infurzar tal-miżuri li jiprevjenu l-evitar jew l-evażjoni tat-taxxi.

            Il-kompetizzjoni

                  —

                  L-implimentazzjoni tal-leġiżlazzjoni ta’ l-għajnuna mill-Istat.

                  —

                  Il-preżentazzjoni ta' inventorju ta' għajnuna mill-Istat komprensiv.

            L-akkwist pubbliku

                  —

                  L-iżgurar tal-fatt li l-qafas legali ta' l-akkwist pubbliku tal-Bosnja u Ħerzegovina jkun kompatibbli ma’ l-acquis u li l-proċeduri ta' l-akkwist pubbliku jkunu implimentati kif xieraq.

            Statistika

                  —

                  L-iżvilupp ta' statistika ekonomika ta' minn joqgħod fuqha u l-bini fuq il-kapaċità istituzzjonali li tipproduċi u tippubblika data dwar l-istatistika bażika ma' standards Ewropej, b'mod partikolari fl-oqsma ta' kontijiet nazzjonali, statistika tax-xogħol u statistika tan-negozju.

            Politika settorjali
      Industrija u SME

                  —

                  L-implimentazzjoni ta' l-istrateġija ta’ l-SME.

                  —

                  L-iżgurar ta' l-implimentazzjoni tal-politika ta’ l-industrija.

                  —

                  Il-bidu tat-tfassil u l-applikazzjoni ta' politika tar-riċerka integrata.

            Agrikoltura u Sajd

                  —

                  L-implimentazzjoni ta' strateġija agrikola komprensiva fuq livell ta' l-Istat.

                  —

                  Il-bidu ta' azzjoni fid-dawl ta’ l-identifikazzjoni tan-nagħaġ u l-mogħoż u r-reġistrazzjoni taċ-ċaqliq tagħhom.

                  —

                  It-tħejjija ta' programm għall-aġġornament ta' stabbilimenti għall-ipproċessar ta’ l-ikel biex jissodisfaw il--ħtiġiet ta’ l-UE.

                  —

                  Il-bidu ta' azzjonijiet bil-ħsieb li jiġi żgurat il-kontroll effiċjenti tal-produzzjoni tal-pjant domestiku partikolarment għal prodotti li għandhom ħtiġiet speċifiċi ta’ l-UE.

            Ambjent

                  —

                  It-tkomplija tat-tisħiħ tal-kapaċità amminstrattiva ta’ l-istituzzjonijiet involuti fil-ħarsien ta’ l-ambjent, b'mod partikolari fuq livell ta' l-Istat, u l-iżgurar ta' l-implimentazzjoni tal-leġiżlazzjoni diġà trasposta.

                  —

                  L-iżgurar tal-fatt li teżisti sistema li taħdem għall-monitoraġġ ambjentali.

            Politika tat-trasport

                  —

                  It-tkomplija tar-ristrutturar u l-liberalizzazzjoni tas-settur tal-ferroviji.

                  —

                  L-iżgurar ta' l-approssimazzjoni progressiva ta' leġiżlazzjoni ma’ l-acquis tat-trasport, partikolarment fir-rigward ta' standards tekniċi u ta' sigurtà, standards soċjali u l-liberalizzazzjoni tas-suq.

                  —

                  L-implimentazzjoni tal-Memorandum ta’ Fehim tan-Netwerk tat-Trasport Reġjonali Prinċipali ta' l-Ewropa tax-Xlokk inkluż l-Osservatorju għat-Trasport.

            Enerġija

                  —

                  L-implimentazzjoni tal-Pjanijiet ta’ Azzjoni ta’ l-Entitajiet għar-ristturazzjoni tas-settur ta’ l-enerġija.

                  —

                  Il-konsolidazzjoni tar-Regolaturi ta’ l-Enerġija ta’ l-Istat u l-Entità.

                  —

                  It-teħid ta' passi għall-kisba ta' progress konkret fir-rigward tas-settur tal-gass, inter alia permezz ta' l-iżvilupp ta' strateġija tal-gass, l-istabbiliment ta' operatur u regoloatur tas-sistema u l-iżvilupp tas-suq intern tal-gass.

            Soċjeta ta' l-informazzjoni u medja

                  —

                  L-implimentazzjoni tal-leġiżlazzjoni tax-xandir pubbliku u t-tkomplija tar-riforma strutturali tas-settur tax-xandir pubbliku.

                  —

                  L-allinjament tal-leġiżlazzjoni għal qafas regolatorju ta’ l-UE għal komunikazzjonijiet u s-servizzi elettroniċi u l-iżgurar ta' l-implimentazzjoni tiegħu.

                  —

                  L-allinjament mal-Konvenzjoni Ewropea dwar it-Televiżjoni Trans-Konfini u d-Direttiva tat-televiżjoni mingħajr Fruntieri.

            Kontroll finanzjarju,

                  —

                  L-iżvilupp u l-implimentazzjoni tal-prinċipji ta’ kontabilità maniġerjali deċentralizzata u verifika interna li taħdem b’mod indipendenti skond l-istandards aċċettati fuq livell internazzjonali u l-aqwa prattika ta’ l-UE.

                  —

                  It-tisħiħ tal-kapaċità operattiva u indipendenza funzjonali kif ukoll finanzjarja ta’ l-Istituzzjoni Suprema tal-Verifika.

                  —

                  L-iżvilupp ta' proċeduri u kapaċitajiet amministrattivi għall-iżgurar tal-protezzjoni effettiva ta’ l-interessi finanzjarji ta’ l-UE.

            Ġustizzja, libertà u sigurtà
      Il-viżi, il-kontroll fuq il-fruntieri, l-asil u l-migrazzjoni

                  —

                  L-implimentazzjoni sħiħa ta' l-istrateġija ta’ Amministrazzjoni tal-Fruntieri Integrata u l-kisba ta' amministrazzjoni effettiva tal-fruntiera.

                  —

                  L-assunzjoni ta' appartenenza sħiħa fir-rigward tal-funzjonament taċ-ċentri ta’ lqugħ.

            Money laundering

                  —

                  L-iżgurar tat-titjib kontinwu tar-rekord ta’ infurzar fir-rigward tal-money laundering.

            Drogi

                  —

                  L-iżgurar tal-fatt li l-korpi ta’ l-infurzar tal-liġi jkunu mgħammra b’mod xieraq biex jiġġieldu kontra t-traffikar tad-drogi u jtejbu ulterjarment il-kooperazzjoni fuq livell internazzjonali u bejn l-aġenziji; il-kisba ta' riżultati tanġibbli f’dan il-qasam.

                  —

                  L-istabbiliment ta' Uffiċċju għan-Narkotiċi fuq livell ta' l-Istat.

            Il-ġlieda kontra l-kriminalità organizzata u t-terroriżmu

                  —

                  L-iżgurar ta' l-implimentazzjoni sħiħa tal-miżuri kollha inklużi fil-Pjan ta’ Azzjoni kontra l-Kriminalità Organizzata.

            4.   PROGRAMMAR
      L-assistenza Komunitarja taħt il-Proċess ta’ Stabbilizzazzjoni u Assoċjazzjoni għall-pajjiżi tal-Balkani tal-Punent ser tkun provduta taħt l-istrumenti finanzjarji eżistenti, b’mod partikolari bir-Regolament tal-Kunsill (KE) Nru 2666/2000 tal-5 ta' Diċembru 2000 dwar l-assistenza għall-Albanija, il-Bosnja u l-Ħerzegovina, il-Kroazja, ir-Repubblika Federali tal-Jugoslavja u dik li qabel kienet ir-Repubblika Yugoslava tal-Maċedonja (1). Għaldaqstant, din id-Deċiżjoni ma hu ser ikollha l-ebda implikazzjoni finanzjara. Il-Bosnja u Ħerzegovina jista' jkollha aċċess għal finanzjament minn programmi orizzontali mfassla għal diversi pajjiżi.
      5.   KONDIZZJONIJIET
      Assistenza Komunitarja taħt il-Proċess ta’ Stabbilizzazzjoni u Assoċjazzjoni lill-pajjiżi tal-Balkani tal-Punent tingħata jekk isir progress ulterjuri fis-sodisfazzjoni tal-kriterji ta’ Kopenħagen kif ukoll progress fis-sodisfazzjoni ta' prijoritajiet speċifiċi ta' din is-Sħubija Ewropea. Li dawn il-kundizzjonijiet ma jiġux rispettati jista' jwassal lill-Kunsill biex jieħu miżuri xierqa abbażi ta' l-Artikolu 5 tar-Regolament (KE) Nru 2666/2000. Assistenza Komunitarja se tkun soġġetta wkoll għall-kundizzjonijiet definiti mill-Kunsill fil-Konklużjonijiet tiegħu tad-29 ta’ April 1997, u tal-21-22 ta’ Ġunju 1999 b’mod partikolari fir-rigward ta' l-impenn min-naħa ta' dawk li jirċevuha li jwettqu riformi demokratiċi, ekonomiċi u istituzzjonali.
      6.   MONITORAĠĠ
      L-Implimentazzjoni tas-Sħubija Ewropea għandha tiġi eżaminata permezz tal-qafas tal-mekkaniżmi stabbiliti taħt il-Proċess ta' Stabbilizzazzjoni u Assoċjazzjoni, partikolarment ir-rapporti annwali tal-Kummissjoni.

         (1)  ĠU L 306, 7.12.2000, p. 1, Regolament kif emendat bir-Regolament (KE) Nru 2112/2005 (ĠU L 344, tat-27.12.2005, p. 23).


title: 2013/580/UE: Deċiżjoni tal-Parlament Ewropew tas- 17 ta’ April 2013 dwar il-kwittanza għall-implimentazzjoni tal-baġit tal-Awtorità Ewropea tal-Assigurazzjoni u l-Pensjonijiet tax-Xogħol għas-sena finanzjarja 2011

text:
               16.11.2013

               MT

               Il-Ġurnal Uffiċjali tal-Unjoni Ewropea

               L 308/241

      DEĊIŻJONI TAL-PARLAMENT EWROPEW

   tas-17 ta’ April 2013
   dwar il-kwittanza għall-implimentazzjoni tal-baġit tal-Awtorità Ewropea tal-Assigurazzjoni u l-Pensjonijiet tax-Xogħol għas-sena finanzjarja 2011
   (2013/580/UE)
   IL-PARLAMENT EWROPEW,

               —

               wara li kkunsidra l-kontijiet annwali definittivi tal-Awtorità Ewropea tal-Assigurazzjoni u l-Pensjonijiet tax-Xogħol għas-sena finanzjarja 2011,

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Awtorità Ewropea tal-Assigurazzjoni u l-Pensjonijiet tax-Xogħol għas-sena finanzjarja 2011, flimkien mat-tweġibiet tal-Awtorità (1),

               —

               wara li kkunsidra r-rakkomandazzjoni tal-Kunsill tat-12 ta’ Frar 2013 (05753/2013 — C7-0041/2013),

               —

               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

               —

               wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (3), u b’mod partikolari l-Artikolu 208 tiegħu,

               —

               wara li kkunsidra r-Regolament (UE) Nru 1094/2010 tal-Parlament Ewropew u tal-Kunsill tal-24 ta’ Novembru 2010 li jistabbilixxi Awtorità Superviżorja Ewropea (Awtorità Ewropea tal-Assigurazzjoni u l-Pensjonijiet tax-Xogħol), li jemenda d-Deċiżjoni Nru 716/2009/KE u li jħassar id-Deċiżjoni tal-Kummissjoni 2009/79/KE (4), u b’mod partikolari l-Artikolu 64 tiegħu,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (5), u b’mod partikolari l-Artikolu 94 tiegħu,

               —

               wara li kkunsidra l-Artikolu 77, u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Affarijiet Ekonomiċi u Monetarji (A7-0114/2013),

               1.

               Jagħti l-kwittanza lid-Direttur tal-Awtorità Ewropea tal-Assigurazzjoni u l-Pensjonijiet tax-Xogħol għall-implimentazzjoni tal-baġit tal-Awtorità għas-sena finanzjarja 2011;

               2.

               Jippreżenta l-kummenti tiegħu fir-riżoluzzjoni t’hawn taħt;

               3.

               Jagħti istruzzjonijiet lill-President tiegħu biex jgħaddi din id-deciżjoni, kif ukoll ir-riżoluzzjoni li hi parti integrali minnha, lid-Direttur Eżekuttiv tal-Awtorità Ewropea tal-Assigurazzjoni u l-Pensjonijiet tax-Xogħol, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f’Il-Ġurnal Uffiċjali tal-Unjoni Ewropea (serje L).

            Il-President

         Martin SCHULZ

            Is-Segretarju Ġenerali

         Klaus WELLE

      (1)  ĠU C 388, 15.12.2012, p. 104.

      (2)  ĠU L 248, 16.9.2002, p. 1.

      (3)  ĠU L 298, 26.10.2012, p. 1.

      (4)  ĠU L 331, 15.12.2010, p. 48.

      (5)  ĠU L 357, 31.12.2002, p. 72.

         RIŻOLUZZJONI TAL-PARLAMENT EWROPEW

      tas-17 ta’ April 2013
      li tinkludi l-kummenti li jagħmlu parti integrali mid-deċiżjoni tiegħu dwar il-kwittanza għall-implimentazzjoni tal-baġit tal-Awtorità Ewropea tal-Assigurazzjoni u l-Pensjonijiet tax-Xogħol għas-sena finanzjarja 2011
      IL-PARLAMENT EWROPEW,

                  —

                  wara li kkunsidra l-kontijiet annwali definittivi tal-Awtorità Ewropea tal-Assigurazzjoni u l-Pensjonijiet tax-Xogħol għas-sena finanzjarja 2011,

                  —

                  wara li kkunsidra r-rapport tal-Qorti tal-Awdituri dwar il-kontijiet annwali tal-Awtorità Ewropea tal-Assigurazzjoni u l-Pensjonijiet tax-Xogħol għas-sena finanzjarja 2011, flimkien mat-tweġibiet tal-Awtorità (1),

                  —

                  wara li kkunsidra r-rakkomandazzjoni tal-Kunsill tat-12 ta’ Frar 2013 (05753/2013 – C7-0041/2013),

                  —

                  wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

                  —

                  wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

                  —

                  wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (3), u b’mod partikolari l-Artikolu 208 tiegħu,

                  —

                  wara li kkunsidra r-Regolament (UE) Nru 1094/2010 tal-Parlament Ewropew u tal-Kunsill tal-24 ta’ Novembru 2010 li jistabbilixxi Awtorità Superviżorja Ewropea (Awtorità Ewropea tal-Assigurazzjoni u l-Pensjonijiet tax-Xogħol), li jemenda d-Deċiżjoni Nru 716/2009/KE u li jħassar id-Deċiżjoni tal-Kummissjoni 2009/79/KE (4), u b’mod partikolari l-Artikolu 64 tiegħu,

                  —

                  wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (5), u b’mod partikolari l-Artikolu 94 tiegħu,

                  —

                  wara li kkunsidra l-Artikolu 77, u l-Anness VI tar-Regoli ta’ Proċedura tiegħu,

                  —

                  wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Affarijiet Ekonomiċi u Monetarji (A7-0114/2013),

                  A.

                  billi l-Qorti tal-Awdituri stqarret li kisbet assigurazzjonijiet raġonevoli li l-kontijiet annwali tal-Awtorità Ewropea tal-Assigurazzjoni u l-Pensjonijiet tax-Xogħol (“l-Awtorità”)għas-sena finanzjarja 2011 huma affidabbli u li t-tranżazzjonijiet sottostanti huma legali u regolari,

                  B.

                  billi l-Awtorità, Aġenzija li għadha kif inħolqot u li tinsab fi Frankfurt am Main, ġiet stabbilita bir-Regolament (UE) Nru 1094/2010 u uffiċjalment bdiet topera fl-1 ta’ Jannar 2011 bħala awtorità indipendenti;

                  C.

                  billi l-Awtorità għandha tiġi kkunsidrata fil-kuntest tat-tranżizzjoni legali tagħha mill-predeċessur tagħha, il-Kumitat tas-Superviżuri tal-Assigurazzjoni u l-Pensjonijiet tax-Xogħol Ewropej (CEIOPS), u bħala riżultat, minbarra l-mandat ġdid tagħha, ħadet f’idejha l-kompiti u r-responsabilitajiet kollha eżistenti u li kienu għaddejjin tas-CEIOPS (l-assi, l-obbligazzjonijiet l-operazzjoni pendenti kollha tas-CEIOPS ġew trasferiti awtomatikament lill-Awtorità li kienet għadha kif inħolqot).

                  D.

                  billi l-Awtorità hija parti integrali mis-Sistema Ewropea tas-Superviżuri Finanzjarji u taħdem f’kooperazzjoni mill-qrib mal-awtoritajiet assoċjati magħha, l-Awtorità Bankarja Ewropea u l-Awtorità Ewropea tat-Titoli u s-Swieq, fi ħdan il-Kumitat Konġunt, u mal-Bord Ewropew dwar ir-Riskju Sistemiku,

                  E.

                  billi l-baġit ġenerali tal-Awtorità allokat għas-sena 2011 kien ta’ EUR 10 667 000,

                  F.

                  billi f’konformità mar-Regolament ta’ Fondazzjoni tagħha (6), 55 % tal-baġit tal-2011 ġie ffinanzjat minn kontribuzzjonijiet mill-Istati Membri u l-Assoċjazzjoni Ewropea għall-Kummerċ Ħieles (EFTA) u 45 % ġie ffinanzjat mill-baġit tal-Unjoni,

                  G.

                  billi, fi tmiem l-2011, l-Awtorità rreġistrat eżitu tal-baġit pożittiv ta’ EUR 2 804 969,81 (7), wara tnaqqis tad-differenzi fir-rata tal-kambju ekwivalenti għal EUR 2 437,59, li mbagħad ġie rrekordjat fil-kontijiet bħala obbligazzjoni fir-rigward tal-Kummissjoni,

         Il-ġestjoni baġitarja u finanzjarja

                  1.

                  Jieħu nota mir-Rapport tal-baġit (8) li l-kontribuzzjoni inizjali mill-Unjoni kienet ta’ EUR 4 267 000 għall-2011; jinnota li din kienet l-ewwel sena li fiha l-Awtorità bdiet l-attivitajiet tagħha;

                  2.

                  Jirrikonoxxi mill-kontijiet annwali li l-baġit ġenerali tal-Awtorità allokat għall-2011 ammonta għal EUR 10 667 000; jinnota wkoll li d-dħul baġitarju totali huwa ekwivalenti għal EUR 9 387 070,78 (li jinkludu EUR 5 120 035,36 li jirrapreżentaw 80 % tal-baġit tal-Istati Membri li ssarraf fl-2011);

                  3.

                  Ifakkar, mill-kontijiet annwali, li l-kontribuzzjoni allokata mill-awtoritajiet superviżorji nazzjonali kienet ta’ EUR 6 400 200, filwaqt li l-kontribuzzjoni li ssarfet effettivament kienet ta’ EUR 5 120 035,36; jistieden lill-Istati Membri jinformaw lill-awtorità ta’ kwittanza dwar ir-raġunijiet għalfejn il-kontribuzzjonijiet kienu limitati għal 80 % ta’ dak inizjalment previst; jistieden lill-Istati Membri jikkontribwixxu s-sehem sħiħ tagħhom fil-futur, meta l-Awtorità tkun kompletament stabbilita, peress li, jekk jonqsu milli jagħmlu dan, tista’ tiġi pperikolata l-kapaċità tagħha li twettaq b’mod xieraq il-kompiti assenjati lilha;

                  4.

                  Jinnota bi tħassib li d-dispożizzjonijiet tar-Regolament Finanzjarju mhumiex kompletament adattati għall-iskema ta’ finanzjament tal-Awtorità, peress li 55 % tal-baġit hu ffinanzjat minn kontribuzzjonijiet tal-Istati Memrbi u l-pajjiżi tal-EFTA; jemmen li din il-kwistjoni għandha tiġi indirizzata, l-aktar tard, matul ir-reviżjoni li jmiss tar-Regolament Finanzjarju fir-rigward tal-aġenziji, u jistieden lill-Kummissjoni tivvaluta din is-sitwazzjoni u tirrapporta dwarha lill-awtorità ta’ kwittanza;

                  5.

                  Jistieden lill-Kummissjoni tesplora l-għażliet kollha għal finanzjament ġdid sostenibbli għal żmien fit-tul tal-Awtorità li jissalvagwardja l-indipendenza tagħha fil-kuntest tar-rieżami li jmiss tax-xogħol u l-arranġamenti finanzjarji tal-aġenziji mill-Kummissjoni, li għandu jitressaq mhux aktar tard mit-2 ta’ Jannar 2014;

                  6.

                  Jistieden lill-Kummissjoni tevalwa l-possibiltà li tressaq proposta li tiżgura li l-baġits tat-tliet Awtoritajiet Superviżorji Ewropej (ASEs) ikunu ffinanzjati bis-sħiħ mill-baġit tal-Unjoni;

                  7.

                  Jinnota mill-kontijiet annwali li fl-2011 il-fokus ewlieni tal-awtorità kien it-twaqqif u t-tkomplija tal-estensjoni tagħha;

                  8.

                  Jenfasizza l-importanza li jitqabblu b’mod adegwat il-baġit allokat mal-impjiegi disponibbli fuq naħa, u l-kompiti fdati lill-Awtorità min-naħa l-oħra, peress li nuqqas ta’ tqabbil jista’ jirriżulta fi żbilanċ fil-persunal fir-rigward tar-reklutaġġ tal-persunal tal-Awtorità minn banda u l-involviment ta’ esperti nazzjonali mill-banda l-oħra; jesprimi t-tħassib tiegħu dwar il-fatt li l-Kummissjoni bidlet l-organigramma kif ġiet proposta mill-Awtorità, mingħajr ma indikat din il-bidla b’mod ċar; iħeġġeġ lill-Kummissjoni tkun totalment trasparenti f’din il-kwistjoni u kwistjonijiet oħra;

                  9.

                  Jinnota li t-tħassib li tqajjem fil-konklużjonijiet preliminari tal-valutazzjoni tal-IMF tas-settur finanzjarju ta’ Diċembru 2012 dwar l-Unjoni li fih ġie rakkomandat li jiżdiedu r-riżorsi u s-setgħat tal-ASEs biex ikunu jistgħu jissodisfaw b’suċċess il-mandati tagħhom, filwaqt li jsaħħu wkoll l-indipendenza operazzjonali tagħhom;

                  10.

                  Jagħraf mill-kontijiet annwali li fil-laqgħa ta’ inawgurazzjoni tal-Awtorità, fl-10 ta’ Jannar 2011, il-Bord Maniġerjali adotta u approva r-regoli finanzjarji prinċipali u r-Regolament Finanzjarju tal-Awtorità sabiex tkun tista’ teżerċita l-poteri tagħha bħala awtorità Ewropea;

         Sistema kontabilistika

                  11.

                  Jinnota mill-kontijiet annwali (9) li l-istruttura standard u ġenerali adottata mill-Awtorità fil-bidu tal-2011 kellha tiġi adattata skont il-bżonnijiet reali tagħha;

                  12.

                  Jinnota mill-kontijiet annwali li fid-19 ta’ April 2011, l-Awtorità introduċiet kontabilità bbażata fuq id-dovuti (ABAC), is-sistema kontabilistika użata mill-Kummissjoni għall-kontabilità baġitarja; jinnota wkoll li matul il-perjodu ta’ tranżizzjoni, mill-1 ta’ Jannar sad-19 ta’ April 2011, l-Awtorità użat għodda bbażata fuq il-programm Excel għall-kontabilità baġitarja tagħha u li, fil-mument ta’ tranżizzjoni, tfassal rapport b’impenji u pagamenti mniżżla fl-ABAC;

                  13.

                  Jieħu nota tal-fatt li l-pagamenti li saru qabel l-implimentazzjoni tal-ABAC huma riflessi biss fis-sistema ta’ tranżizzjoni u mhux fl-ABAC; jinnota li kull darba li rapport dwar il-konsum u l-eżekuzzjoni tal-baġit jiġi estratt mill-ABAC, issir aggregazzjoni manwali fi spreadsheet Excel sabiex tirrifletti bis-sħiħ il-baġit inizjali u l-konsum tal-impenji u l-pagamenti għas-sena finanzjarja kollha.

                  14.

                  Jirrikonoxxi mill-kontijiet annwali li, mill-2012 ‘il quddiem, it-tranżazzjonijiet finanzjarji kollha huma rappreżentati b’mod sħiħ fl-ABAC;

                  15.

                  Josserva mill-kontijiet annwali li, fir-rigward ta’ kontabilità ġenerali, l-Awtorità implimentat is-SAP fid-19 ta’ April 2011, sistema konnessa direttament mal-ABAC, li hija s-sistema użata mill-Kummissjoni; jinnota wkoll li, sa din id-data, l-Awtorità użat is-SAGE (10), is-sistema stabbilita mis-CEIOPS għall-kontabilità finanzjarja, u li, mid-19 ta’ April 2011, ġie stabbilit bilanċ ta’ tranżitu.

                  16.

                  Jinnota li, f’Settembru 2011, l-Awtorità stabbiliet is-sistema għar-reġistrazzjoni tal-assi tal-Kummissjoni (ABAC Assets) sabiex tkun tista’ tittraċċa fiżikament punti individwali tal-assi fissi (ABAC Assets hija integrata fis-sistema kontabilistika tal-Awtorità);

                  17.

                  Jilqa’ l-validazzjoni tas-sistema kontabilistika tal-Awtorità li saret mill-awditur estern Deloitte Consulting (11); jinnota li r-rieżami tas-sistema kontabilistika tal-Awtorità sar f’Ottubru 2012;

                  18.

                  Jirrikonoxxi mir-rapport ta’ Deloitte li abbażi tal-proċeduri għall-validazzjoni tal-konformità li saru, is-sistema kontabilistika tal-Awtorità hija, b’mod ġenerali, konformi mal-kriterji speċifikati mill-Kummissjoni (DĠ Baġit);

                  19.

                  Jinnota, mir-rapport ta’ Deloitte li ġew identifikati għadd ta’ oqsma ta’ titjib (relatati mal-fatt li d-drittijiet għall-aċċess bħala utent tal-ABAC mhumiex konformi mar-responsabbiltajiet attwali, mal-proċess ta’ ġestjoni għal aċċess bħala utent, u ma’ aspetti relatati ma’ taħriġ dwar l-ABAC), u se jiġu indirizzati mill-Awtorità fl-2013; jinnota, barra minn hekk, li dawk l-elementi ta’ titjib ma għandhomx impatt sinifikanti fuq il-konformità ġenerali nnotata;

         Eżekuzzjoni tal-baġit

                  20.

                  Jistabbilixxi mill-Kontijiet Annwali li l-Awtorità rreġistrat proporzjon tal-eżekuzzjoni tal-baġit ta’ 61.68 % għal impenji u ta’ 58.84 % għal pagamenti fi tmien l-2011;

                  21.

                  Jinnota li r-rata ta’ eżekuzzjoni tal-impenji għat-Titolu I (“Nefqa għall-Persunal”) kienet 92,79 % u tirrappreżenta l-mutur ewlieni tal-proporzjon ta’ eżekuzzjoni; jinnota, barra minn hekk, li l-persentaġġ għoli tal-eżekuzzjoni tal-baġit fit-Titolu I, b’mod partikolari fl-ewwel sena ta’ attivitajiet tal-Awtorità, jirrifletti r-rabta bejn it-talbiet tagħha għal persunal u l-objettivi tagħha, u jsaħħaħ il-każ għal talbiet għal persunal fl-2012 u fl-2013;

                  22.

                  Jieħu nota mill-kontijiet annwali li l-fattur ewlieni tal-proporzjon għoli tal-eżekuzzjoni tal-baġit kien l-implimentazzjoni sħiħa tal-organigramma fl-2011;

                  23.

                  Jirrikonoxxi mill-kontijiet annwali l-proporzjon baxx tal-eżekuzzjoni tal-impenji ta’ 60,41 % għat-Titolu II (“Nefqa amministrattiva”); jinnota li l-2011 kienet sena ta’ tranżizzjoni minn CEIOPS għall-Awtorità u sena ta’ tħejjija għal proċeduri u talbiet ġodda; jistieden lill-Awtorità tinforma lill-awtorità ta’ kwittanza dwar l-azzjonijiet li ħadet sabiex dan in-nuqqas jiġi indirizzat; jistieden lill-Awtorità tinforma lill-awtorità ta’ kwittanza dwar l-azzjonijiet li ħadet biex ittejjeb il-proporzjonijiet, peress li l-proporzjon baxx ta’ eżekuzzjoni jindika diffikultajiet fl-ippjanar u l-implimentazzjoni tal-baġit;

                  24.

                  Jinnota li skont l-Awtorità, huwa mistenni li jiġi pproċessat volum kbir ta’ traduzzjonijiet, regolamenti u proċeduri fil-lingwi uffiċjali kollha tal-Unjoni mill-2012 ‘il quddiem; jinnota, barra minn hekk, li l-Awtorità naqqset, fejn possibbli, l-ispiża għall-organizzazzjoni tal-laqgħat, b’mod partikolari dawk tal-Bord tas-Superviżuri u tal-Bord Maniġerjali, u li dan kien ukoll l-approċċ segwit fir-rigward tal-ispejjeż ta’ informazzjoni u ta’ pubblikazzjoni (ir-Rapport Annwali ta’ CEIOPS għall-2010 ġie ppubblikat biss fuq il-websajt tiegħu, sabiex jitnaqqsu spejjeż ulterjuri);

                  25.

                  Jinnota li skont l-Awtorità, il-proporzjon tal-eżekuzzjoni tal-impenji għat-Titolu II kien medju minħabba li l-idea tal-Awtorità kienet li jinstabu oqsma fejn l-ispejjeż jistgħu jitnaqqsu u din l-idea għelbet il-fatt li kien hemm riżorsi disponibbli;

                  26.

                  Jirrikonoxxi mill-kontijiet annwali l-proporzjon baxx ħafna tal-eżekuzzjoni tal-impenji ta’ 11.73 % għat-Titolu III (“Nefqa operazzjonali”); jistieden lill-Awtorità tinforma lill-awtorità ta’ kwittanza dwar l-azzjonijiet li ħadet biex ittejjeb dan il-proporzjon, peress li l-proporzjon baxx ta’ eżekuzzjoni jindika diffikultajiet fl-ippjanar u l-implimentazzjoni tal-baġit;

                  27.

                  Jinnota li, skont l-Awtorità, il-proporzjon tal-eżekuzzjoni tal-impenji għat-Titolu III, kien baxx ħafna, minħabba d-deċiżjoni li r-riżorsi allokati għall-proġetti tal-IT f’tali oqsma ewlenin ma jibdewx jintefqu, u lanqas ma jiġu trasferiti għas-sena sussegwenti, mingħajr deċiżjoni strateġika ċara mill-Bord tas-Superviżuri; jinnota, barra minn hekk, li f’Ottubru 2011, il-Bord tas-Superviżuri adotta r-Rapport tal-Awtorità dwar l-Ispeċifikazzjonijiet tad-Data, inkluż l-iskambju ta’ informazzjoni individwali għall-ħtiġijiet identifikati, u ta mandat lill-Kumitat għat-Teknoloġija tal-Informatika u d-Data (ITDC) biex jiżviluppa aktar ir-Rapport dwar l-Ispeċifikazzjonijiet tad-Data;

                  28.

                  Jirrikonoxxi, mill-kontijiet annwali, li l-ITDC għandu jibda jakkwista u jimplimenta s-sistemi tal-IT fi Frar 2012;

                  29.

                  Jinnota li, fl-2011, skont ir-Rapport Annwali tal-Awtorità (12), l-impenji ammontaw għal EUR 6 579 663 jew 62 % tal-baġit tal-2011, li minnhom EUR 6 276 158,59 tħallsu u EUR 303 504,79 ġew trasferiti awtomatikament għall-2012;

         Proceduri ta’ akkwist

                  30.

                  Jirrikonoxxi mill-Qorti tal-Awdituri li l-proċeduri ta’ akkwist awditjati ma kinux kompletament konsistenti mad-dispożizzjonijiet tar-Regolament Finanzjarju; jistieden lill-Awtorità tiżgura li l-kuntratti kollha ġodda jingħataw f’konformità sħiħa mar-regoli tal-akkwist tal-Unjoni;

                  31.

                  Jinnota li l-Awtorità rreklutat Uffiċjal għall-Akkwisti mill-1 ta’ Ġunju 2012 u li ġew stabbiliti flussi tax-xogħol għall-akkwist, il-membri tal-persunal irċevew sessjonijiet ta’ sensibilizzazzjoni u taħriġ relatati mar-regoli tal-Unjoni dwar l-akkwist, ġew żviluppati mudelli relatati mal-akkwist u l-proċeduri kollha għal offerti tniedu skont ir-regoli ta’ akkwist relevanti tal-Unjoni;

         Il-proċeduri ta’ reklutaġġ

                  32.

                  Jieħu nota li l-Awtorità ġabet il-proċeduri ta’ reklutaġġ tagħha konformi mar-rakkomandazzjonijiet tal-Qorti tal-Awdituri; jistieden lill-Awtorità tinforma lill-awtorità ta’ kwittanza dwar l-azzjonijiet ulterjuri li biħsiebha tieħu biex ittejjeb il-proċeduri ta’ reklutaġġ; iqis li wħud mid-dispożizzjonijiet tar-Regolamenti tal-Persunal jistgħu jkunu ta’ piż amministrattiv kunsiderevoli; għalhekk jinkoraġġixxi lill-Kummissjoni tippermetti ċertu livell ta’ simplifikazzjoni skont l-Artikolu 110 tar-Regolamenti tal-Persunal fir-rigward tal-aġenziji;

                  33.

                  Jinnota mill-kontijiet annwali (13) li s-sena 2011 kienet sena kruċjali għall-Awtorità biex twaqqaf u testendi t-tim tar-riżorsi umani bil-għan li tirrekluta b’mod adegwat persunal li jista’ jwettaq il-funzjonijiet u l-kompiti ġodda tagħha; jinnota li fil-31 ta’ Diċembru 2012, il-persunal tal-Awtorità kien jinkludi 46 aġent temporanju, sitt aġenti kuntrattwali u erba’ esperti nazzjonali ssekondati, li b’kollox jammontaw għal 56 aġent;

                  34.

                  Jirreferi, fir-rigward tal-kummenti l-oħra li jakkumpanjaw id-Deċizjoni tiegħu dwar il-kwittanza, li huma ta’ natura orizzjontali, għar-riżoluzzjoni tiegħu tas-17 ta’ April 2013 (14) dwar il-prestazzjoni, il-ġestjoni finanzjarja u l-kontroll tal-aġenziji.

         (1)  ĠU C 388, 15.12.2012, p. 104.

         (2)  ĠU L 248, 16.9.2002, p. 1.

         (3)  ĠU L 298, 26.10.2012, p. 1.

         (4)  ĠU L 331, 15.12.2010, p. 48.

         (5)  ĠU L 357, 31.12.2002, p. 72.

         (6)  ĠU L 331, 15.12.2010, p. 12, Artikolu 62(1).

         (7)  Kontijiet annwali 2011, p. 36.

         (8)  Rapport tal-baġit 2011, p. 2.

         (9)  Kontijiet annwali 2011, p. 31.

         (10)  SAGE hija sistema ta’ kontabilità mfassla skont il-ħtiġijiet tal-klijenti għal impriżi żgħar u ta’daqs medju, organizzazzjonijiet u istituzzjonijiet.

         (11)  Awtorità Bankarja Ewropea (ABE), Validazzjoni ta’ sistemi kontabilistiċi, 19.11.2012, Deloitte.

         (12)  Rapport annwali 2011, p. 38.

         (13)  Kontijiet annwali 2011, p. 47-48.

         (14)  Testi adottati, P7_TA(2013)0134 (Ara paġna 374 ta' dan il-Ġurnal Uffiċjali).


title: L-approvazzjoni tal-Kummissjoni (Emenda tar-Regoli ta' Proċedura) Deċiżjoni tal-Parlament Ewropew tat- 8 ta' Lulju 2008 dwar l-emenda tar-Regoli ta' Proċedura tal-Parlament Ewropew rigward l-approvazzjoni tal-Kummissjoni (2007/2128(REG))

text:
               3.12.2009

               MT

               Il-Ġurnal Uffiċjali tal-Unjoni Ewropea

               CE 294/82

         It-Tlieta, 8 ta' Lulju 2008L-approvazzjoni tal-Kummissjoni (Emenda tar-Regoli ta' Proċedura)
   P6_TA(2008)0328
   Deċiżjoni tal-Parlament Ewropew tat-8 ta' Lulju 2008 dwar l-emenda tar-Regoli ta' Proċedura tal-Parlament Ewropew rigward l-approvazzjoni tal-Kummissjoni (2007/2128(REG))
   2009/C 294 E/21

      Il-Parlament Ewropew,
   wara li kkunsidra l-ittra mingħand il-President tiegħu tal-14 ta' Diċembru 2006,
   wara li kkunsidra r-riżoluzzjoni tiegħu tal-1 ta' Diċembru 2005 dwar il-linji gwida għall-approvazzjoni tal-Kummissjoni (1),
   wara li kkunsidra l-Artikoli 201 u 202 tar-Regoli ta' Proċedura tiegħu,
   wara li kkunsidra r-rapport tal-Kumitat għall-Affarijiet Kostituzzjonali (A6-0198/2008),

               1.

               Jiddeċiedi li jemenda r-Regoli ta' Proċedura tiegħu kif jidher hawn taħt;

               2.

               Ifakkar li dawn l-emendi jidħlu fis-seħħ fl-ewwel ġurnata tas-sessjoni parzjali li jmiss;

               3.

               Jagħti istruzzjonijiet lill-President tiegħu biex jgħaddi din id-deċiżjoni lill-Kunsill u lill-Kummissjoni għal skopijiet ta' informazzjoni.

               TEST FIS-SEĦĦ

               EMENDA

                  Emenda 1

                  Ir-Regoli ta' Proċedura tal-Parlament

                  Artikolu 99 — paragrafu 2

                           2.

                           Il-Kumitat għandu jistieden
                                 lill-persuna nominata
                               biex
                                 tagħmel
                               stqarrija u
                                 twieġeb
                               għall-mistoqsijiet.

                           2.

                           Il-Kumitat
                                 jew kumitati kompetenti għandhom jistiednu lill-Kummissarju nnominat
                               biex
                                 jagħmel
                               stqarrija u
                                 jwieġeb
                               għall-mistoqsijiet.
                                 Is-seduti ta' smigħ għandhom ikunu organizzati b'tali mod li jippermetti li l-Kummissarji nnominati jagħtu lill-Parlament t-tagħrif kollu rilevanti. Id-dispożizzjonijiet dwar l-organizzazzjoni tas-seduti ta' smigħ għandhom ikunu stipulati f'anness għar-Regoli ta' Proċedura (2)

                  Emenda 2

                  Ir-Regoli ta' Proċedura tal-Parlament

                  Artikolu 99 — paragrafu 6

                           6.

                           F'każ ta' bidla fil-portafoll matul iż-żmien tal-kariga tal-Kummissjoni, il-Kummissarji konċernati għandhom jiġu mistiedna jidhru quddiem il-kumitati responsabbli mill-oqsma ta' kompetenza rispettivi.

                           6.

                           F'każ ta' bdil sostanzjali fil-portafolli matul il-mandat tal-Kummissjoni,
                                 il-mili ta' post vakanti jew il-ħatra ta' Kummissarju ġdid wara l-adeżjoni ta' Stat Membru ġdid,
                               il-Kummissarji konċernati għandhom jiġu mistiedna jidhru quddiem il-kumitati responsabbli mill-oqsma ta' kompetenza rispettivi,
                                 skond il-paragrafu 2.

                  Emenda 3

                  Ir-Regoli ta' Proċedura tal-Parlament

                  Anness XVI b (ġdid)

                     ANNESS XVI b

                     Linji gwida għall-approvazzjoni tal-Kummissjoni

                                 1.

                              Għandhom japplikaw il-prinċipji, il-kriterji u l-arranġamenti li ġejjin sabiex il-kulleġġ kollu tal-Kummissjoni jkun suġġett għall-vot ta' kunsens tal-Parlament:

                                             (a)

                                             Bażi għall-evalwazzjoni

                                          Il-Parlament għandu jevalwa l-Kummissarji nnominati fuq il-bażi tal-kompetenza ġenerali, l-impenn Ewropew u l-indipendenza personali tagħhom. Għandu jevalwa l-għarfien tal-portafoll li għalih qed ikunu proposti u l-ħiliet ta' komunikazzjoni tagħhom.

                                          Il-Parlament għandu joqgħod attent b'mod partikulari għall-bilanċ bejn is-sessi. Jista' jesprimi ruħu dwar l-allokazzjoni tar-responsabilitajiet tal-portafolli mill-President elett.

                                          Il-Parlament jista' jfittex li jikseb kull tagħrif rilevanti biex jieħu deċiżjoni dwar il-kapaċità tal-Kummissarji nnominati. Huwa jistenna li t-tagħrif dwar l-interessi finanzjarji tagħhom ikun żevalat bis-sħiħ.

                                             (b)

                                             Seduti ta' smigħ

                                          Kull Kummissarju nnominat għandu jkun mistieden jidher quddiem il-kumitat jew kumitati kompetenti għal seduta ta' smigħ waħda. Is-seduti ta' smigħ għandhom isiru fil-pubbliku.

                                          Is-seduti ta' smigħ għandhom ikunu organizzati b'mod konġunt bejn il-Konferenza tal-Presidenti u l-Konferenza tal-Presidenti tal-Kumitati. Għandhom isiru arranġamenti xierqa biex ikunu assoċjati l-kumitati rilevanti meta l-portafolli jkunu mħallta. Hemm tliet għażliet:

                                                         (i)

                                                         jekk il-portafoll tal-Kummissarju nnominat jaqa' taħt il-mandat ta' kumitat wieħed, il-Kummissarju nnominat għandu jinstema' minn dak il-kumitat biss;

                                                         (ii)

                                                         jekk il-portafoll tal-Kummissarju nnominat jaqa' bejn wieħed u ieħor b'mod indaqs taħt il-mandat ta' iktar minn kumitat wieħed, il-Kummissarju nnominat għandu jinstema' minn dawn il-kumitati flimkien; u

                                                         (iii)

                                                         jekk il-portafoll tal-Kummissarju nnominat jaqa' primarjament taħt il-mandat ta' kumitat wieħed u sa ċertu punt biss taħt il-mandat ta' għall-inqas kumitat ieħor, il-Kummissarju nnominat għandu jinstema' mill-kumitat li għandu r-responsabilità ewlenija, u dan għandu jistieden lill-kumitat l-ieħor jew lill-kumitati l-oħra biex jattendu għas-seduta ta' smigħ.

                                          Il-President elett tal-Kummissjoni għandu jkun ikkonsultat bis-sħiħ dwar l-arranġamenti.

                                          Il-kumitati għandhom iressqu mistoqsijiet bil-miktub lill-Kummissarji nnominati kmieni biżżejjed qabel is-seduta. In-numru ta' mistoqsijiet sostantivi bil-miktub għandu jkun limitat għal ħamsa għal kull kumitat responsabbli.

                                          Is-seduti ta' smigħ għandhom isiru f'ċirkostanzi, u skond kundizzjonjiet, li fihom il-Kummissarji nnominati jgawdu minn opportunità ugwali u ġusta biex jippreżentaw lilhom infushom u l-fehmiet tagħhom.

                                          Il-Kummissarji nnominati għandhom ikunu mistiedna biex jagħmlu stqarrija tal-bidu bil-fomm ta' mhux aktar minn għoxrin minuta. It-tmexxija tas-seduti ta' smigħ għandha ssir bl-għan li jkun żviluppat djalogu politiku pluralistiku bejn il-Kummissarji nnominati u l-Membri. Qabel tmiem is-seduta ta' smigħ, il-Kummissarji nnominati għandu jkollhom l-opportunità li jagħmlu stqarrija qasira tal-għeluq.

                                             (c)

                                             Evalwazzjoni

                                          Għandha titqiegħed għad-dispożizzjoni tal-pubbliku reġistrazzjoni video tas-seduti ta' smigħ fi żmien erbgħa u għoxrin siegħa.

                                          Il-kumitati għandhom jiltaqgħu mingħajr dewmien wara s-seduta ta' smigħ biex jevalwaw il-Kummissarji nnominati individwali. Dawk il-laqgħat għandhom isiru in camera. Il-kumitati għandhom ikunu mistiedna biex jgħidu jekk, fil-fehma tagħom, il-Kummissarji nnominati humiex ikkwalifikati kemm biex ikunu membri tal-kulleġġ u biex iwettqu d-dmirijiet partikolari assenjati lilhom. Jekk il-kumitat ma jkunx jista' jilħaq konsensus dwar dawk iż-żewġ punti, il-president tiegħu, meta jkun falla kull tentattiv ieħor, għandu jressaq dawn iż-żewġ deċiżjonijiet għall-vot sigriet. L-istqarrijiet ta' evalwazzjoni tal-kumitati għandhom ikunu ppubblikati u ppreżentati f'laqgħa konġunta tal-Konferenza tal-Presidenti u l-Konferenza tal-Presidenti tal-Kumitati, li għandha ssir in camera. Wara skambju ta' fehmiet, il-Konferenza tal-Presidenti u l-Konferenza tal-Presidenti tal-Kumitati għandhom jiddikjaraw is-seduti ta' smigħ magħluqa ħlief jekk jiddeċiedu li jkunu jridu aktar tagħrif.

                                          Il-President elett tal-Kummissjoni għandu jippreżenta l-kulleġġ sħiħ tal-Kummissarji nnominati u l-programm tagħhom f'seduta tal-Parlament li għaliha għandu jkun mistieden jattendi l-Kunsill kollu. Wara l-preżentazzjoni għandu jsir dibattitu. Sabiex jingħalaq id-dibattitu, kwalunkwe grupp politiku jew mhux inqas minn erbgħin Membru jistgħu jressqu mozzjoni għal riżoluzzjoni. Għandu japplika l-Artikolu 103(3), (4) u (5). Wara l-votazzjoni dwar il-mozzjoni għal riżoluzzjoni, il-Parlament għandu jivvota dwar jekk jagħtix jew le il-kunsens tiegħu għall-ħatra, bħala korp, tal-President elett u l-Kummissarji nnominati. Il-Parlament għandu jiddeċiedi b'maġġoranza tal-voti mitfugħa, permezz ta' sejħa tal-ismijiet. Huwa jista' jiddifferixxi l-votazzjoni għas-seduta li jkun imiss.

                                 2.

                              L-arranġamenti li ġejjin għandhom japplikaw fil-każ ta' bdil fil-kompożizzjoni tal-kulleġġ tal-Kummissjoni jew ta' bdil sostanzjali tal-portafolli matul il-mandat tagħha:

                                             (a)

                                             Meta post vakanti maħluq minħabba riżenja, irtirar mandatorju jew mewt ikun irid jimtela, il-Parlament, malajr u b'mod effettiv, għandu jistieden lill-Kummissarju nnominat biex jieħu sehem f'seduta ta' smigħ bl-istess kundizzjonijiet bħal dawk stipulati fil-paragrafu 1.

                                             (b)

                                             Fil-każ tal-adeżjoni ta' Stat Membru ġdid, il-Parlament għandu jistieden lill-Kummissarju nnominat biex jieħu sehem f'seduta ta' smigħ bl-istess kundizzjonijiet bħal dawk stipulati fil-paragrafu 1.

                                             (c)

                                             Fil-każ ta' bdil sostanzjali tal-portafolli, il-Kummissarji milquta għandhom ikunu mistiedna jidhru quddiem il-kumitati kkonċernati qabel jieħdu r-responsabilitajiet il-ġodda tagħhom.

                                 B'deroga mill-proċedura stabbilita fil-paragrafu 1(c), it-tielet subparagrafu, meta l-votazzjoni fil-plenarja tikkonċerna l-ħatra ta' Kummissarju wieħed, il-vot għandu jkun sigriet.

      (1)  ĠU C 285 E, 22.11.2006, p. 137.

      (2)
         Ara l-Anness XVI b.


title: 2014/718/UE: Deċiżjoni tal-Kunsill tat- 8 ta' Ottubru 2014 dwar l-iffirmar, f'isem l-Unjoni Ewropea u l-Istati Membri tagħha, tal-Protokoll għall-Ftehim Qafas ta' Sħubija u Kooperazzjoni bejn l-Unjoni Ewropea u l-Istati Membri tagħha, min-naħa l-waħda, u r-Repubblika tal-Filippini, min-naħa l-oħra, sabiex titqies l-adeżjoni tar-Repubblika tal-Kroazja mal-Unjoni Ewropea

text:
               18.10.2014

               MT

               Il-Ġurnal Uffiċjali tal-Unjoni Ewropea

               L 300/3

         DEĊIŻJONI TAL-KUNSILL
   tat-8 ta' Ottubru 2014
   dwar l-iffirmar, f'isem l-Unjoni Ewropea u l-Istati Membri tagħha, tal-Protokoll għall-Ftehim Qafas ta' Sħubija u Kooperazzjoni bejn l-Unjoni Ewropea u l-Istati Membri tagħha, min-naħa l-waħda, u r-Repubblika tal-Filippini, min-naħa l-oħra, sabiex titqies l-adeżjoni tar-Repubblika tal-Kroazja mal-Unjoni Ewropea

      (2014/718/UE)

   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikoli 207 u 209, flimkien mal-Artikolu 218(5) tiegħu,
   Wara li kkunsidra t-Trattat ta' Adeżjoni tar-Repubblika tal-Kroazja, u b'mod partikolari l-Artikolu 6(2) tiegħu,
   Wara li kkunsidra l-proposta mill-Kummissjoni Ewropea,
   Billi:

               (1)

               F'konformità mal-Artikolu 6(2) tal-Att tal-Adeżjoni tar-Repubblika tal-Kroazja (“l-Att tal-Adeżjoni”), għandu jkun hemm qbil dwar l-adeżjoni tar-Repubblika tal-Kroazja mal-Ftehim Qafas ta' Sħubija u Kooperazzjoni bejn l-Unjoni Ewropea u l-Istati Membri tagħha, min-naħa l-waħda, u r-Repubblika tal-Filippini, min-naħa l-oħra (“il-Ftehim”), permezz ta' konklużjoni ta' protokoll għall-Ftehim (“il-Protokoll”). F'konformità mal-Artikolu 6(2) tal-Att tal-Adeżjoni, għal tali adeżjoni għandha tapplika proċedura ssimplifikata, li permezz tagħha jiġi konkluż protokoll mill-Kunsill, li jaġixxi unanimament f'isem l-Istati Membri, u mill-pajjiżi terzi kkonċernati.

               (2)

               Fl-14 ta' Settembru 2012, il-Kunsill awtorizza lill-Kummissjoni biex tiftaħ in-negozjati mal-pajjiżi terzi kkonċernati. In-negozjati mar-Repubblika tal-Filippini ġew konklużi b'suċċess billi ġie inizjalat il-Protokoll fis-16 ta' Jannar 2014.

               (3)

               Il-Ftehim għandu jiġi ffirmat, f'isem l-Unjoni u l-Istati Membri tagħha, soġġett għall-konklużjoni tiegħu f'data aktar tard,

         ADOTTA DIN ID-DEĊIŻJONI:
   Artikolu 1
   L-iffirmar, f'isem l-Unjoni u l-Istati Membri tagħha, tal-Protokoll għall-Ftehim Qafas ta' Sħubija u Kooperazzjonili bejn l-Unjoni Ewropea u l-Istati Membri tagħha, min-naħa l-waħda, u r-Repubblika tal-Filippini, min-naħa l-oħra, sabiex titqies l-adeżjoni tar-Repubblika tal-Kroazja mal-Unjoni Ewropea huwa b'dan awtorizzat, soġġett għall-konklużjoni tal-Protokoll.
   It-test tal-Protokoll ser jiġi ppubblikat flimkien mad-deċiżjoni dwar il-konklużjoni tiegħu.
   Artikolu 2
   Il-President tal-Kunsill huwa b'dan awtorizzat jaħtar il-persuna/persuni bis-setgħa li tiffirma/jiffirmaw il-Protokoll f'isem l-Unjoni u l-Istati Membri tagħha.
   Artikolu 3
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fil-Lussemburgu, it-8 ta' Ottubru 2014.

            Għall-Kunsill

            Il-President

         M. LUPI


title: 2012/54/UE: Deċiżjoni tal-Kunsill tat- 23 ta’ Jannar 2012 dwar il-pożizzjoni li għandha tittieħed mill-Unjoni Ewropea fil-Kumitat Konġunt taż-ŻEE rigward emenda għall-Anness XIII (Trasport) għall-Ftehim taż-ŻEE

text:
                  1.2.2012

                  MT

                  Il-Ġurnal Uffiċjali tal-Unjoni Ewropea

                  L 29/1

            DEĊIŻJONI TAL-KUNSILL
      tat-23 ta’ Jannar 2012
      dwar il-pożizzjoni li għandha tittieħed mill-Unjoni Ewropea fil-Kumitat Konġunt taż-ŻEE rigward emenda għall-Anness XIII (Trasport) għall-Ftehim taż-ŻEE
      (2012/54/UE)
      IL-KUNSILL TAL-UNJONI EWROPEA,
      Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 100(2) u 218(9) tiegħu,
      Wara li kkunsidra ir-Regolament tal-Kunsill (KE) Nru 2894/94 tat-28 ta’ Novembru 1994 dwar l-arranġamenti għall-implimentazzjoni tal-Ftehim taż-Żona Ekonomika Ewropea (1), u b’mod partikolari l-Artiklu 1(3) tiegħu,
      Wara li kkunsidra l-proposta mill-Kummissjoni Ewropea,
      Billi:

                  (1)

                  L-Anness XIII għall-Ftehim dwar iż-Żona Ekonomika Ewropea (2), (“il-Ftehim taż-ŻEE”) fih dispożizzjonijiet u arranġamenti speċifiċi fir-rigward tat-trasport.

                  (2)

                  Ir-Regolament tal-Kummissjoni (UE) Nru 255/2010 tal-25 ta’ Marzu 2010 li jistabbilixxi regoli komuni dwar il-ġestjoni tal-fluss tat-traffiku tal-ajru (3) għandu jiġi inkorporat fil-Ftehim taż-ŻEE.

                  (3)

                  L-Anness XIII għall-Ftehim taż-ŻEE għandu għalhekk jiġi emendat kif xieraq.

                  (4)

                  Il-pożizzjoni tal-Unjoni li għandha titieħed fi ħdan il-Kumitat Konġunt taż-ŻEE għandha tkun ibbażata fuq l-abbozz ta’ Deċiżjoni tal-Kumitat Konġunt taż-ŻEE mehmuż ma din id-Deċiżjoni,

            ADOTTA DIN ID-DEĊIŻJONI:
      Artikolu 1
      Il-pożizzjoni li għandha tittieħed mill-Unjoni fi ħdan il-Kumitat Konġunt taż-ŻEE dwar l-emenda proposta għall-Anness XIII (Trasport) għall-Ftehim taż-ŻEE għandha tkun ibbażata fuq l-abbozz tad-Deċiżjoni tal-Kumitat Konġunt taż-ŻEE mehmuż ma’ din id-Deċiżjoni.
      Artikolu 2
      Din id-Deċiżjoni għandha tidħol fis-seħħ fil-jum tal-adozzjoni tagħha.

         Magħmul fi Brussell, it-23 ta’ Jannar 2012.

               Għall-Kunsill

               Il-President

            M. GJERSKOV

         (1)  ĠU L 305, 30.11.1994, p. 6.

         (2)  ĠU L 1, 3.1.1994, p. 3.

         (3)  ĠU L 80, 26.3.2010, p. 10.

         ABBOZZ TA’
         DEĊIŻJONI TAL-KUMITAT KONĠUNT TAŻ-ŻEE Nru …
         ta’…
         li temenda l-Anness XIII (Trasport) tal-Ftehim taż-ŻEE
         IL-KUMITAT KONĠUNT TAŻ-ŻEE,
         Wara li kkunsidra l-Ftehim dwar iż-Żona Ekonomika Ewropea, kif emendat mill-Protokoll li jaġġusta l-Ftehim dwar iż-Żona Ekonomika Ewropea (“il-Ftehim”), u b’mod partikolari l-Artikolu 98 tiegħu,
         Billi:

                     (1)

                     L-Anness XIII tal-Ftehim kien emendat l-aħħar b’Deċiżjoni tal-Kumitat Konġunt taż-ŻEE Nru …/… ta’… (1).

                     (2)

                     Ir-Regolament tal-Kummissjoni (UE) Nru 255/2010 tal-25 ta’ Marzu 2010 li jistabbilixxi regoli komuni dwar il-ġestjoni tal-fluss tat-traffiku tal-ajru (2) għandu jiġi inkorporat fil-Ftehim,

               ADOTTA DIN ID-DEĊIŻJONI:
         Artikolu 1
         Dan il-punt li ġej għandu jiddaħħal wara l-punt 66wh (ir-Regolament tal-Kummissjoni (KE) Nru 262/2009) tal-Anness XIII tal-Ftehim:

                     “66wi.

                        32010 R 0255: Ir-Regolament tal-Kummissjoni (UE) Nru 255/2010 tal-25 ta’ Marzu 2010 li jistabbilixxi regoli komuni dwar il-ġestjoni tal-fluss tat-traffiku tal-ajru (ĠU L 80, 26.3.2010, p. 10).
                     Id-dispożizzjonijiet tar-Regolament għandhom, għall-finijiet ta’ dan il-Ftehim, jinqraw bl-adattament li ġej:
                     Dan ir-Regolament m’għandux ikun applikabbli għal-Liechtenstein.”.

               Artikolu 2
         It-test tar-Regolament (UE) Nru 255/2010 li għandu jiġi ppubblikat fl-ilsien Islandiż u dak Norveġiż, fis-Suppliment taż-ŻEE għal Ġurnal Uffiċjali tal-Unjoni Ewropea, għandu jkun awtentiku.
         Artikolu 3
         Din id-Deċiżjoni għandha tidħol fis-seħħ fil-…, sakemm ikunu saru n-notifiki kollha taħt l-Artikolu 103(1) tal-Ftehim lill-Kumitat Konġunt taż-ŻEE (*).
         Artikolu 4
         Din id-Deċiżjoni għandha tkun ippubblikata fit-Taqsima taż-ŻEE, u fis-Suppliment taż-ŻEE għal, Ġurnal Uffiċjali tal-Unjoni Ewropea.

            Magħmul fi Brussell, … .

                  Għall-Kumitat Konġunt ŻEE

                  Il-President

                  Is-Segretarji Għall-Kumitat Konġunt taż-ŻEE

            (1)  ĠU L …

            (2)  ĠU L 80, 26.3.2010, p. 10.

            (*)  [Ma huma indikati l-ebda ħtiġijiet kostituzzjonali.] [Ħtiġijiet kostituzzjonali huma indikati.]